text:
Mmoa mpaebɔ
1Tia wɔn a wotia me, Awurade, na ko tia wɔn a wɔko tia me! 2 Fa wo kyɛm ne wo nkatabo begye me. 3 Ma wo peaw ne w’abonnua so tia wɔn a wɔtaa me. Ka kyerɛ me se wubegye me. 4 Wɔn a wɔpɛ sɛ wokum me no, di wɔn so na gu wɔn anim ase! Na wɔn a wɔyɛ adwene tia me no ma wɔnsan wɔn akyi na wɔn adwene nyɛ basaa. 5 Ma wɔnyɛ sɛ ntɛtɛ a mframa bɔ gu wɔ bere a Awurade taa wɔn no! 6 Ma wɔn akwan nnuru sum na emu nyɛ toro bere a Awurade bɔfo bɔ wɔn hwe fam no! 7 Wosum me firi kwa na wotuu amoa tenten sɛ mentɔ mu. 8 Nanso ansa na wobehu no na ɔsɛe akyere wɔn dedaw. Wɔn ara wɔn firi beyi wɔn na ɛde wɔn akɔ sɛe mu.
9 Na Awurade nti, m’ani begye; menya ahotɔ efisɛ, wagye me nkwa. 10 Mifi me koma nyinaa mu bɛka akyerɛ Awurade se, “Obi nte sɛ wo. Wobɔ ahoɔmmerɛwfo ho ban fi ahoɔdenfo ho, ɛnna wobɔ mmɔborɔfo nso ho ban fi asisifo ho.
11 Nnebɔneyɛfo di adanse tia me na wɔde bɔne a minnim ho hwee to me so. 12 Wɔde bɔne tua papa a meyɛ so ka nam so ma mepa abaw. 13 Nanso bere a wɔyaree no, mifuraa ayiasetam na mannidi nso; misii me ti ase bɔɔ mpae 14 sɛnea mɛbɔ mpae ama adamfo anaa onua bi. Mekɔɔ so twaa agyaadwo sɛ obi a ɔresu ne na. 15 Nanso ɔhaw too me no, wɔn nyinaa ani gyei, boaa wɔn ho ano, dii me ho fɛw. Amamfrafo hwee me, na wɔkɔɔ so hwee me ara. 16 Wɔhwɛɛ me ɔtan so te sɛ nnipa a wodi obubuafo ho fɛw.
17 Awurade, wobɛkɔ so ahwɛ wɔn saa ara akosi da bɛn? Gye me fi wɔn nsam. Gye me nkwa fi saa agyata yi nsam. 18 Na mɛda wo ase wɔ wo manfo anim. Mɛkamfo wo wɔ wɔn nyinaa anim.
19 Mma m’atamfo, saa atorofo no, nni me nkogu no ho ahurusi. Mma wɔn a wɔtan me kwa nni m’awerɛhow ho ahurusi. 20 Wɔnkasa sɛ nnamfo; na mmom wɔfa akwan horow so twa asomdwoepɛfo ho atoro. 21 Wɔteɛm ka to me so se, “Yehuu nea woyɛe no!” 22 Nanso wo, O Awurade, woahu eyi. Enti nyɛ komm, Awurade; ntew wo ho nkɔ akyiri!
23 Keka wo ho, O Awurade, na bɔ me ho ban. Sɔre, me Nyankopɔn, na ka ma me. 24 Woyɛ ɔtreneeni; O Awurade, enti bu me bem. Mma m’atamfo nni ahurusi wɔ m’amanehunu ho. 25 Mma wonnsise wɔn ho se, “Yɛapam no afi yɛn ho, na saa na na yɛrehwehwɛ!” 26 Ma wɔn a wodi ahurusi wɔ m’amanehunu ho no nni nkogu koraa, na wɔn adwene nyɛ basabasa; ma aniwu ne animguase nka wɔn a wɔka se woye sen me no. 27 Ma wɔn a wɔpɛ sɛ wohu sɛ wɔagyaa me no nteɛteɛm ahosɛpɛw so se, “Awurade so! N’ani sɔ ne somfo nkonimdi.” 28 Na mɛpae mu maka wo treneeyɛ na mɛkamfo wo daa nyinaa.


c: text/html

text:
LDS Media Player (Oyikyerɛ)
Deɛn akadeɛ na ɛhia ansana woatumi de LDS Media Player no ahwɛ oyikyerɛ yi?
Ɛwɔ sɛ wonya internet browser a ɛdidi soɔ yi mu baako ne Flash deɛ no bi wɔ wo kɔmputa no so.
Kae sɛ: Sɛ wo Flash no taa gyinagyina a, dum flash hadware acceleration no. Wei bɛma agyinagyina no agyae na ama oyikyerɛ no asan atoa so ayi. Bɔ mmɔden hwɛ nkyerɛkyerɛmu a ɛfa sɛdeɛ wobɛyɛ wei ho.
Hunu sɛ: Ɔhaw kakra wɔ Flash version10.1.85.3. no ho. Sɛ wonntumi mmfa LDS Media Player no nnhwɛ a, bɔ mmɔden twe nansa yi ara Flash deɛ no bi.
Yɛasan nso ahu sɛ ɔhaw wɔ iOS 4.3x nso ho. Sɛ womia bɔ funuma no so wie a, twɛn anibɔ tɛtɛ kakra berɛ a ɛrebue no, na afei ɛbɛbɔ. Berɛ a ɛrebue no, mma mmia bɔ funuma no a ɛwɔ mfimfini no so anaa deɛ ɛbɛba wɔ nkyɛn hɔ no. 4.3x nko ara so na ɛte saa.
Adɛn nti na ɛyɛ a oyikyerɛ no soso anaa agyinagyina berɛ woreyi bio no?
Oyikyerɛ no bɛtumi awosowoso anaa agyinagyina berɛ a worebɔ bio no sɛ wo Internet no nnyɛ ntɛm anaa sɛ wo kɔmputa no processor anaa RAM (adwene) no nnyɛ ntɛm a. Wɔ abɛɛfo Broadband Internet so mpo no, sɛ wotaa bɔ bio anaa wobuebue oyikyerɛ no bio a Internet no keka bɔ so anaa agyinagyina.
Mɛyɛ dɛn de oyikyerɛ akwankyerɛ ama ɔfoforɔ?
Fa Ɔdodoɔ Oyikyerɛ anaa Gye Akwankyerɛ no deɛ a ɛwɔ twaa-wo-ho mfunuma a ɛwɔ player no so no yɛ. Wobɛtumi atwe akwankyerɛ no na wode ato wo e-mail nkratoɔ anaa web page so.
Deɛn na “Gye Code” no yɛ?
Gye Code no ma ho kwan ma wotwe HTML code no a ɛwɔ player no so no na wode to wo web page so. Wobɛtumi de saa kwan yi so ama LDS Media Player abɛka wo web page ho.
LDS Media Player no ma kɔkɔbɔ a ɛkyerɛ sɛ ɛwɔ sɛ wonya Flash Player foforɔ. Kwan bɛn so na mɛyɛ foforɔ?
Media player no bɛkyerɛ asɛm bi a ɛte sɛ wei:
Wobɛtumi amia nkransɛm no so anya Flash Player foforɔ paa ara afiri Adobe.
LDS Media Player no mma yie anaa ɛreyi oyikyerɛ foforɔ. Kwan bɛn so na mɛsɔ wei ano?
Ɛbɛtumi aba sɛ wo web page no reyi cached anaa nsɛm dada. Sɛ wopepa cached no firi wo browser no so na wohunu kratafa a wowɔ soɔ no foforɔ koraa a, mia CTRL + F5 Windows so anaa COMMAND + SHIFT +wɔ Mac so.
Windows Media Player (Oyikyerɛ anaa Nnyegyeeɛ Nko ara)
LDS.org de Windows Media Player a ɛfiri Microsoft na ɛyi oyikyerɛ na ɛde bɔ nnyegyeeɛ no. Sɛ wobɛyi oyikyerɛ no anaa wobɛtie kasa no a, wobɛhia Windows Media Player wɔ wo kɔmputa no so sɛ ebi nni so dada a.
Sɛ wopɛ sɛ wosɔ hwɛ sɛ Windows Media Player wɔ wo kɔmputa no so a, mia Windows Media Player test. Sɛ mpoma ketewa bi yi ne ho adi na wote kasa a, ɛnneɛ wowɔ player no dada. Sɛ browser no kyerɛ sɛ wonni akadeɛ anaa deɛ ɛbɛboa wo a, ɛnneɛ wobɛtumi atwe Windows Media Player a wonntua hwee.

robotstxt: allowed

filter: keep


text:
Nnwom 3 Nkwa Asem (NA-TWI)
Ahohia bere mu anɔpa mpae
3 O Awurade, nnipa bebree tia me. Nnipa pii pɛ sɛ wɔhaw me. Mewɔ atamfo bebree. 2 Bebree no ara ka se Onyankopɔn remmoa me da. 3 Nanso, Awurade, wone me kyɛm, m’anuonyam ne m’anidaso. Wo nko ara na wubetumi apagyaw me ti a masi no ase aniwu mu no.
4 Misu mefrɛɛ Awurade, na ɔtee me nka wɔ n’asɔredan a ɛwɔ Yerusalem no mu. 5 Metɔ hɔ da, na anadwo no nyinaa, Awurade bɔ me ho ban ma minyan asomdwoe mu.
6 Ɛwom sɛ mprempren atamfo ɔpedu atwa me ho ahyia de, nanso minsuro. 7 Mesu mafrɛ no se, “Sɔre, O Awurade! Gye me nkwa, o me Nyankopɔn!” Na bobɔ m’atamfo nyinaa abogye. Na bubu nnebɔneyɛfo se.
8 Efisɛ, nkwagye fi Onyankopɔn. Na ohyira ne nkurɔfo nyinaa.
Nkwa Asem (NA-TWI)
Akuapem Twi, dialect of Akan,
Nkwa Asɛm Apam Foforo Ne Nnwom
(Akuapem Twi New Testament and Psalms)
Copyright © 2000 by Biblica, Inc.®
Used by permission. All rights reserved worldwide.


text:
Bɔne fafiri mpaebɔ
1Hu me mmɔbɔ, O Onyankopɔn, wɔ dɔ a wodɔ me daa nti. Esiane w’ahummɔbɔ kɛse nti, popa me bɔne! 2 Hohoro m’amumɔyɛ nyinaa na tew me ho fi me bɔne mu! 3 Mihu me mfomso; daa mekae me bɔne. 4 Mayɛ bɔne atia wo; atia wo nko. Na mayɛ nea woka se ɛyɛ amumɔyɛ. Enti sɛ wubu me atɛn a, na ɛfata. Na wudi bem nso sɛ wubu me fɔ. 5 Meyɛ bɔne fi m’awosu mu; efi da a wɔwoo me no, na meyɛ bɔne. 6 Nokware na wohwehwɛ. Fa wo nyansa hyɛ m’adwene mu.
7 Yi me bɔne na me ho bɛtew. Hohoro me ho na mɛhoa asen sukyerɛmma. 8 Ma mente ahosɛpɛw ne anigye. Ɛwom, woabubu me pasaa de; nanso me ho bɛtɔ me bio. 9 Kata w’ani wɔ me bɔne ho na popa m’amumɔyɛ nyinaa. 10 Ma me koma mu ntew, O Onyankopɔn, na fa nokware honhom foforo hyɛ me mu. 11 Mpam me mfi w’anim. Nyi wo honhom kronkron, mfi me mu. 12 Ma me ahosɛpɛw a efi wo nkwagye mu no bio. Na ma ɛnyɛ me pɛ sɛ metie wo. 13 Na mɛkyerɛ nnebɔneyɛfo wo mmara na wɔbɛsan aba wo nkyɛn. 14 Fa me nkwa kyɛ me, O Onyankopɔn, na gye me nkwa na mede anigye bɛda wo trenee adi. 15 Boa me na menkasa, Awurade, na mɛkamfo wo.
16 Wompɛ afɔrebɔ anka mɛbɔ wo bi. Ɔhyew afɔre nsɔ w’ani. 17 M’afɔrebɔ yɛ ahobrɛase honhom, O Onyankopɔn. Worempo ahobrɛase ne koma a anu ne ho.
18 O Onyankopɔn, ma Sion nhu w’ayamye na boa no na ɔnto Yerusalem afasuw no.
19 Na afei w’ani bɛsɔ afɔrebɔ a edi mu ne ɔhyew afɔre ne anantwinini afɔre a wɔbɛbɔ wɔ w’afɔremuka so.


text:
Kristo ho asɛnka wɔ asɛnnua so
1Anuanom, bere a mebaa mo nkyɛn bɛkaa Onyankopɔn ho ahintasɛm a ɛyɛ nokware kyerɛɛ mo no, manka asɛm a ɛkyere adwene anaa nyansa a ɛtra so mu. 2 Meyɛɛ m’adwene sɛ bere a me ne mo wɔ hɔ no, mɛma me werɛ afi biribiara gye Yesu Kristo nko na ne titiriw no, ne wu wɔ asɛnnua no so no. 3 Enti bere a mebaa mo hɔ no, na meyɛ mmerɛw a ehu ne ahopopo aka me. 4 Na me nkyerɛkyerɛ a mekyerɛkyerɛe no nso mannyina anyansasɛm ne nnipa adwene so na mekyerɛkyerɛe na mmom menam kasa pa so daa tumi a ɛwɔ Onyankopɔn Honhom Kronkron no mu no adi. 5 Enti mo gyidi nnyina onipa nyansa so na mmom egyina Onyankopɔn tumi so.
Onyankopɔn nyansa
6 Mekasa nyansa mu kyerɛ wɔn a wɔanyin wɔ Honhom mu. Nanso saa nyansa no nyɛ wiase nyansa anaa wiase yi mu tumi horow a wɔn tumi resa no. 7 Nyansasɛm a meka no yɛ Onyankopɔn nyansa a wɔde ahintaw nnipa a Onyankopɔn no ankasa ayi ato hɔ ama yɛn dedaw sɛ yɛn anuonyam ahyɛde ansa na wɔrebɔ wiase. 8 Aman sodifo biara nnim saa nyansa no. Sɛ wonim a, anka wɔremmɔ Awurade a anuonyam ahyɛ no ma no asɛnnua mu.
9 Kyerɛwsɛm no ka se, “Nea onipa biara anhu na wante da, nea onipa biara annwen ho sɛ ɛbɛba da no ne ade a Onyankopɔn no ara siesie ma wɔn a wɔdɔ no no.” 10 Na yɛn na Onyankopɔn nam ne Honhom Kronkron no so ada n’ahintasɛm adi akyerɛ yɛn. Honhom no pɛɛpɛɛ biribiara mu kosi Onyankopɔn ahintasɛm a emu dɔ no so. 11 Onipa de, ɔno ara ne honhom a ɛte ne mu no na enim ne ho nsɛm nyinaa; saa ara nso na Onyankopɔn Honhom no nko ara na enim Onyankopɔn ho nsɛm nyinaa. 12 Ɛnyɛ wiase yi mu honhom na yɛanya; Honhom Kronkron a Onyankopɔn somaa no no na yɛanya sɛnea ɛbɛma yɛahu nea Onyankopɔn de ama yɛn no nyinaa.
13 Enti ɛnyɛ nsɛm a nnipa de wɔn nyansa akyerɛ yɛn no na yɛka na mmom nsɛm a Honhom no akyerɛ yɛn no na yɛnam Honhom no mu nokware ada saa Honhom no adi akyerɛ wɔn a wɔwɔ Honhom no. 14 Nanso obi a onni Honhom no rentumi nnya akyɛde a efi Onyankopɔn Honhom no mu. Ɔrente wɔn ase da; ɔfa no sɛ nsɛm a aba nni mu, efisɛ, wogyina Honhom no nko so na wobetumi ahu mu a wodi. 15 Onipa a Honhom no te ne mu no tumi sese biribiara nanso obiara rentumi mmu no atɛn. 16 Kyerɛwsɛm no ka se, “Hena na onim Awurade adwene? Hena na obetumi atu no fo?” Nanso, yɛn de, yɛwɔ Kristo adwene no bi.


text:
Afum adwumayɛ
1Yesu san buu wɔn bɛ foforo bi se, “Ɔsoro ahenni te sɛ okuafo bi a ofii adi anɔpa bi sɛ ɔrekɔhwehwɛ nnipa abɔ wɔn paa. 2 Ne nsa kaa apaafo no, ɔne wɔn hyehyɛe sɛ obetua wɔn da koro adwuma so akatua.
3 Ankyɛ, ofii adi bio kohuu nnipa bi nso sɛ wogyinagyina hɔ a wɔnyɛ hwee, na wɔrehwehwɛ obi ama wabɔ wɔn paa. 4 Ɔfaa wɔn nso de wɔn kɔɔ n’afuw no mu. Ɔka kyerɛɛ wɔn nso se, obetua wɔn da koro adwuma so akatua. 5 Ɔsan kɔe owigyinae ne nnɔn abiɛsa bere mu kɔbɔɔ nnipa foforo paa, ne wɔn yɛɛ nhyehyɛe koro no ara bi.
6 “Ɔsan fii adi bɛyɛ nnɔnum bere mu, kohui sɛ nnipa bi gyinagyina hɔ. Obisaa wɔn se, ‘Adɛn nti na da mu yi nyinaa, mugyinagyina ha a monyɛ hwee?’
7 “Woyii ano se, ‘Obi mmɛbɔɔ yɛn paa.’ Ɛhɔ ara na ɔka kyerɛɛ wɔn se, ‘Ɛnne, monkɔka apaafo a wɔreyɛ adwuma wɔ m’afum no ho.’
8 “Eduu anwummere no, ɔfrɛɛ nea otua n’apaafo no ka no ka kyerɛɛ no se, ‘Hwɛ na tua wɔn ka fi wɔn a wɔbaa akyiri yi no so, kosi wɔn a wɔbaa kan no so.’ 9 Apaafo a ɔfrɛɛ wɔn akyiri yi no nyinaa, otuaa wɔn da koro apaabɔde. 10 Wɔn a wɔfaa wɔn kan no nso bae. Wosusuwii sɛ wobenya sika a ɛboro wɔn a wɔfaa wɔn akyiri yi no de no so. Nanso, wɔn nso, wotuaa wɔn sɛnea wotuaa wɔn a wɔbaa akyiri yi no ara pɛ.
11 “Wɔn nsa kaa wɔn apaabɔde no, anyɛ wɔn dɛ. 12 Wɔka kyerɛɛ afuw wura no se, ‘Nnipa a wɔbaa akyiri yi yɛɛ adwuma dɔnhwerew baako pɛ, nso yɛn a yɛyɛɛ adwuma fi anɔpa maa awia hyee yɛn no, woatua yɛne wɔn nyinaa akatua pɛ.’
13 ”Obuaa wɔn mu baako se, ‘Damfo, menyɛɛ wo bɔne biara. Me ne wo anni ano se, metua wo da koro adwuma so akatua anaa? 14 Fa sika a wo nsa aka no, na kɔ. Efi me pɛ mu na meretua wɔn a wɔbaa kan ne wɔn a wɔbaa akyiri yi no nyinaa ka pɛ. 15 Mmara bi siw me ho kwan sɛ mede me sika yɛ nea mepɛ? Anaasɛ, m’ayamye nti na w’ani abere yi?”
16 Asɛm a Yesu ka de wiei ne sɛ, “Saa ara na wɔn a wodi akyiri no bedi kan, na wɔn a wodi kan no nso bedi akyiri.”
Yesu hyɛ ne wu ho nkɔm bio
17 Yesu siim sɛ ɔrekɔ Yerusalem no, ɔde n’asuafo no kaa ne ho. 18 Wɔrekɔ no, ɔtwee n’asuafo no gyinaa nkyɛn baabi ka kyerɛɛ wɔn se, Yɛrekɔ Yerusalem. Wobeyi me ama asɔfo mpanyin ne kyerɛwsɛm no akyerɛkyerɛfo, na wɔabu me kumfɔ. 19 Wɔde me bɛhyɛ Roma aban nsa, na wɔadi me ho fɛw, abɔ me asennua mu, na ne nnansa so no, mɛsɔre afi awufo mu.”
Ɛna abisade
20 Sebedeo mma Yakobo ne Yohane ne wɔn na baa Yesu nkyɛn. Ɔbea yi de adesrɛde bi bɛtoo Yesu anim.
21 Yesu bisaa no se, “Dɛn na wopɛ sɛ menyɛ mma wo?” Obuaa no se, “Mepɛ sɛ, sɛ wokɔ w’ahenni mu a, me mma baanu yi mu baako tena wo nifa so, na ɔbaako nso tena wo benkum so.”
22 Nanso Yesu ka kyerɛɛ no se, “Wunnim nea worebisa no.” Afei, ɔdanee ne ho bisaa Yakobo ne Yohane se, “Mubetumi anom kuruwa a merebɛnom ano no bi anaa?” Wobuaa no se, “Yebetumi!”
23 Yesu ka kyerɛɛ wɔn se, “Me kuruwa ano de, mubetumi anom, nanso, minni tumi sɛ miyi wɔn a wɔbɛtena me nifa anaa me benkum so. Saa afa no wɔ hɔ ma wɔn a m’agya ayi wɔn no.”
24 Asuafo du a aka no tee nea Yakobo ne Yohane akobisa no, wɔn bo fuwii.
25 Yesu frɛɛ wɔn nyinaa ka kyerɛɛ wɔn se, “Munim sɛ ahene ne atumfo di wɔn a wɔhyɛ wɔn ase no so. Saa ara nso na wɔn a wodi wɔn so no nso, di afoforo so. 26 Nanso, mo de, ɛnte saa wɔ mo mu. Mmom, obiara a ɔpɛ sɛ ɔyɛ kɛse wɔ mo mu no, ɛsɛ sɛ ɔyɛ mo somfo. 27 Na sɛ obi pɛ sɛ ɔyɛ ne nuanom so panyin a, ɛsɛ sɛ ɔsom wɔn sɛ akoa. 28 Monhwɛ me, na munsua me. Me a meyɛ Agyenkwa no, mamma sɛ wɔnsom me, na mmom, mebɛsomee, na mede me kra ato hɔ ama nnipa bebree.”
Anifuraefo baanu hu ade
29 Yesu ne n’asuafo fi Yeriko rekɔ no, nnipadɔm tu dii wɔn akyi.
30 Wɔrekɔ no, wɔkɔfaa baabi a anifuraefo baanu bi tetee. Anifuraefo yi tee sɛ Yesu retwam no, wɔteɛteɛɛm se, “Awurade, Dawid Ba, hu yɛn mmɔbɔ!”
31 Nnipadɔm a wodi Yesu akyi no teɛteɛɛ wɔn se wommua wɔn ano. Nanso anifuraefo no kɔɔ so teɛteɛɛm se, “Awurade, Dawid Ba, hu yɛn mmɔbɔ!”
32 Yesu duu nea wɔtetee hɔ no, ogyina bisaa wɔn se, “Dɛn na mopɛ sɛ meyɛ ma mo?”
33 Wɔka kyerɛɛ no se, “Awurade, yɛpɛ sɛ yehu ade!”
34 Anifuraefo no yɛɛ Yesu mmɔbɔ. Ɔde ne nsa kekaa wɔn ani, na prɛko pɛ, wohuu ade, na wodii n’akyi.


text:
Recorded by Kofi Boateng
LONDINIUM
WODE WO ANİ NE WO ASO TO TO FOM A.
WO HUNU NOUMA BEBIRE A ERE KOSO
EKOO NE AKOS AKOSEM
EWİSİE A DWONSO NE EFUNU AGYE MU.
SE WO BO NKONKON HWE WO AKYI A.
WO HUNU AWU GYA DEE Pİİ
AMANFOO SO NANKASA, NE TETYE NOUMA Pİİ.
AMANAFOO A NNIPA NOMPE
NE GYENTİA AHYE MA.
SESEI DEI LONDON ABEDİ
ATİFI NE ATO YE AFAM A
EBEYE MFİE OPE PEM AHANUM
NIE NO NA ABƆDEE NE NAM
SO A ƆPO NSUO ATWA HO AHYİA.
LONDON A APATÁDAN A EDIKAN
BEYE MFIE MPEM DUNUM (15,000)
A ATWA MU NA OSİİ YE NO.
ENE DEE KASA HODOO NYINAA
NE NNIPA HODDO NYINAA
AHYE MU MA, AKUAFOO ABOFOO
NE WƆN A WONNNI Bİ NYINAA
WƆ GYE WDN AWAA WAA TUU !
Translated by Kofi Boateng
© Anthony Fisher March 2016


text:
Onyankopɔn dɔ
1Me kra kamfo Awurade! Na me mu ade nyinaa nkamfo ne din kronkron no. 2 Me kra kamfo Awurade, na mma me werɛ mmfi ne nneyɛe pa nyinaa.
3 Ɔno na ɔde me mfomso nyinaa firi me, na ɔsa me nyarewa nyinaa. 4 Ogye me nkwa fi damoa mu na ɔde adɔe ne mmɔborɔhunu bɔ me abotiri. 5 Ɔma me m’asetena mu nnepa na matena ase frɔmm ne ahoɔden so sɛ ɔkɔre. 6 Awurade bu wɔn a wɔhyɛ wɔn so bem na ɔma wɔn wɔn kyɛfa. 7 Ɔkyerɛɛ Mose ne nhyehyɛe, na ɔmaa Israelfo huu nneɛma akɛse a wayɛ.
8 Mmɔborɔhunufo ne ɔdomfo ne Awurade, ne bo kyɛ fuw na n’adɔe dɔɔso. 9 Ɔrenkɔ so nka anim na ne bo mfuw daa nyinaa. 10 Ontua yɛn ka sɛnea ɛfata yɛn, anaasɛ ontua yɛn bɔne ne yɛn mfomso so ka. 11 Na sɛ ɔsoro ware sen asase no, sɛ n’adɔe so wɔn a wosuro no so ne no. 12 Sɛ apuei ne atɔe ntam ware no, sɛ wama yɛn ne yɛn mmarato ntam aware ne no. 13 Sɛ agya yam hyehye no ne mma ho no, sɛ Awurade yam yɛ no wɔ wɔn a wodi no ni ho ne no. 14 Onim nea wɔde yɛɛ yɛn; ɔkae sɛ yɛyɛ mfutuma. 15 Ɔdasani de, ne nna te sɛ sare, ɔyɛ frɔmm sɛ wuram nhwiren. 16 Sɛ mframa bɔ fa ne so a, na onni hɔ, na ne sibere nnim no bio.
17 Na wɔn a wodi Awurade ni no, ne dɔ wɔ wɔn so daa daa na ne papayɛ wɔ hɔ ma nkyirimma 18 ne wɔn a wodi n’apam no ho nokware na wodi ne mmara so. 19 Awurade asi n’ahengua wɔ soro; ɔyɛ ade nyinaa so hene. 20 Mo abɔfo atumfoɔ a mutie ne mmara na mutie nea ɔka no, monkamfo Awurade. 21 Mo ɔsoro atumfoɔ nyinaa ne mo a moyɛ n’asomfo na moyɛ n’apɛde no, monkamfo Awurade. 22 Abɔde a mowɔ baabiara a odi so no nyinaa, monkamfo Awurade. Me kra, kamfo Awurade!


text:
Nkyia
1Saa krataa yi fi me, Paulo, a ɛnam Onyankopɔn pɛ so nti, wɔafrɛ me sɛ menyɛ Kristo Yesu somafo no ne onua Sostene nkyɛn.
2 Yɛde rekɔma Onyankopɔn asafo a ɛwɔ Korinto no ne wɔn a wɔafrɛ wɔn sɛ wɔmmɛyɛ Onyankopɔn akyidifo kronkron no ne wɔn a wɔwɔ baabiara a wɔbɔ yɛn Awurade Yesu din sɛ ɔyɛ wɔn ne yɛn Awurade no.
3 Ɔdom ne asomdwoe a efi yɛn Agya Onyankopɔn ne yɛn Awurade Yesu Kristo nka mo.
Aseda
4 Esiane adom a Onyankopɔn nam Kristo Yesu so dom mo no nti, daa meda Onyankopɔn ase ma mo. 5 Ɛnam no so ama moayɛ ma biribiara mu, ɔkasa ne adwene mu. 6 Kristo ho asɛm atim wɔ mo mu, 7 ɛno nti, esiane sɛ moretwɛn ama wɔada yɛn Awurade Yesu Kristo adi no nti, nhyira biara, munya bi. 8 Ɔbɛhyɛ mo den akosi awiei sɛnea ɛbɛyɛ a da a Awurade bɛba no, wɔrennya mo ho mfomso biara. 9 Onyankopɔn a wafrɛ mo ne ne Ba Yesu Kristo ayɔnkofa mu no yɛ ɔnokwafo.
Asafo no mpaepaemu
10 Anuanom, menam yɛn Awurade Yesu Kristo tumi so mitu mo fo sɛ, asɛm biara a mobɛka no, monyɛ adwene na mo mu ampaepae. Munso adwene ne botae baako mu na ama moayɛ baako. 11 Anuanom, nnipa bi a wofi Kloe fi apae mu aka akyerɛ me se, akasakasa wɔ mo asafo yi mu. 12 Asɛm a mepɛ sɛ meka ne sɛ, wɔn mu biara ka asɛm a ɔpɛ. Oyi ka se, “Mewɔ Paulo afa” a, ɔfoforo se, “Mewɔ Apolo afa.” Obi sɔre na ose, “Mewɔ Petro afa” a, ɔbaako nso se, “Mewɔ Kristo afa.” 13 Wɔakyekyɛ Kristo mu akuwakuw! Paulo na owui wɔ asɛnnua no so maa mo anaa? Wɔbɔɔ mo asu sɛ Paulo asuafo anaa?
14 Meda Onyankopɔn ase sɛ mammɔ mo mu biara asu ka Krispo ne Gaio ho. 15 Obiara rentumi nka se wɔbɔɔ mo asu sɛ m’asuafo. 16 Mekae sɛ mebɔɔ Stefana ne ne fifo asu. Na menkae sɛ mebɔɔ obi foforo asu bio. 17 Kristo ansoma me sɛ memmɛbɔ asu na mmom ɔsomaa me sɛ memmɛka Asɛmpa a emfi nnipa nyansa mu na obi antumi annyina so amma Kristo wu a owuu asɛnnua no so no mu tumi anyɛ ohunu.
Kristo a ɔyɛ Onyankopɔn tumi
18 Asɛnka a ɛkyerɛ Kristo asɛnnuambɔ no yɛ nsɛm a aba nni mu ma wɔn a wɔreyera. Nanso yɛn a wɔregye yɛn nkwa no de, ɛyɛ Onyankopɔn tumi. 19 Kyerɛwsɛm no ka se, “Mɛsɛe anyansafo nyansa, na mɛma nimdefo adenim ayɛ ɔkwa.”
20 Enti onyansafo wɔ he? Onimdefo nso wɔ he? Wiase yi mu akyinnegyefo wɔ he? Onyankopɔn akyerɛ sɛ wiase yi mu nyansa yɛ ohunu.
21 Enti Onyankopɔn nam ɔno ara ne nyansa so yɛɛ sɛ, nnipa a wɔpɛ sɛ wɔfa wɔn ara wɔn nyansa so hu no no, renhu no da. Na mmom Onyankopɔn yɛɛ n’adwene sɛ wɔn a wogye asɛm a “aba nni mu” a yɛka no di no, obegye wɔn nkwa. 22 Yudafo hwehwɛ sɛ wohu nsɛnkyerɛnne, ɛnna Helafo nso hwehwɛ nyansa. 23 Nanso yɛn de, yɛka Kristo wu a owui wɔ asɛnnua no so no ho asɛm. Saa asɛm no yɛ Yudafo abufuw ɛnna ɛyɛ asɛm a aba nni mu ma Amanamanmufo; 24 nanso Yudafo ne Amanamanmufo a Onyankopɔn afrɛ wɔn no saa asɛm yi yɛ Kristo a ɔyɛ Onyankopɔn tumi ne ne nyansa no. 25 Onyankopɔn asɛm a ɛyɛ sɛ aba nni mu no, aba wɔ mu sen nnipa nyansa, na saa ara nso na nea ɛyɛ mmerɛw wɔ Onyankopɔn fam no yɛ den sen nnipa ahoɔden.
26 Afei, anuanom, monkae bere a Onyankopɔn frɛɛ mo no tebea a na mowɔ mu. Na mo mu bi yɛ anyansafo a wɔwɔ tumi a nnipa fam no nso na wɔn dibea kɔ soro. 27 Nanso Onyankopɔn faa wiase yi mu nsɛm a aba nni mu no nam so guu anyansafo anim ase. Onyankopɔn faa nneɛma a ɛyɛ mmerɛw wɔ wiase, nam so de guu ahoɔden anim ase. 28 Ɔfaa nea wiase mmu na wɔmfa nyɛ hwee no de sɛee nea wiase susuw sɛ ɛho hia no. 29 Eyi kyerɛ sɛ obi ntumi nhoahoa ne ho Onyankopɔn anim.
30 Nanso Onyankopɔn aka mo abata Kristo Yesu ho na Onyankopɔn ama Kristo ayɛ yɛn nyansa; ɛnam no so ma yɛateɛ wɔ Onyankopɔn anim. Yɛyɛ Onyankopɔn ahotefo a wama yɛade yɛn ho. 31 Enti sɛnea Kyerɛwsɛm no ka no, “Obiara a ɔpɛ sɛ ɔhoahoa ne ho no, ɔnhoahoa ne ho wɔ nea Awurade ayɛ mu.”


text:
Awo ni m’akokyem Nyame
Me ni wo nam a mensuro
Ɔsan dԑ wo ne me kogyefo
Se matamfo dↄↄso den ara
Awu Ewurade ebԑgye me
Na ԑde me asie w’atabam kese n’asi
Eye me gyefo wↄ akwan nyina ara mu
Ehwԑ madifiri ne me fi mmae nyinaa
Ohaw biara me ko mu wo Awurade da woho adi
Na ma me hunu dee wo dom borodo nyinara oo
Egya ewo mafa na eko gyeme abere nyinaa ara
Onam dem nti dem nti mede me nsuro
Se Ɔhaw no ano ye den den ara
Na enidaso nyinaa asa
Wa sem tum hye me den ma mehu dee ntiade oo
EwƆ ma afa na eko ma me abere nyinaa ara
Onam dem nti dem nti eme ama mede mensuro
Credit:Africaworships.com


text:
“Ɔmampanyi Hinckley kae faa wɔn a wɔnnka Latter Day Saints Asafo no ho sԑ, wɔka sԑ yԑnnnye Kristo no a nsɔre ahorow no nim no nni. Dabi, Mennye ntom. Kristo no a nsɔre ahorow no ka Ne ho asԑm no nnyԑ Kristo no a meka Ne ho asԑm”- LDS Church News, June 20, 1998, kratafa 7
Yebetumi Anya Nkwagye Denam Atoro Kristo no a Yԑbԑsom no?
“Yenntumi nya nkwagye ne daaa nkwa denam atoro Kristo a yԑbԑsom….” Seventy Bernard P. Brockbank. The Ensign, May 1977, kratafa 26-277
“Ԑnyԑ obiara ɔka sԑ Awurade Awurade na ɔbԑkɔ ɔsoro Ahenni mu. Nnipa bebree bԑka akyerԑ Me da no ԑ Awurade Awurade yԑanhyԑ nkɔm wo din mu na afei wo din mu yԑanyԑ anwonwade pii anaa? Na mԑpae mu aka akyerԑ wɔn sԑ Minnim mo da, mommfi Meso nkɔ…”Mateo 7:21-23


text:
Banbɔ mpaebɔ
1Awurade, gye me fi nnebɔneyɛfo nsam; na bɔ me ho ban fi basabasayɛfo nsam. 2 Daa wɔdwene bɔne ho na wɔakɔka ntɔkwaw. 3 Wɔn tɛkrɛma te sɛ awɔ a bɔre ahyɛ wɔn ma. 4 Awurade, bɔ me ho ban fi amumɔyɛfo tumi ase; gye me fi basabasayɛfo a wɔdwene tia me, pɛ m’asehwe no nsam. 5 Ahantanfo asum me firi; wɔasum wɔn mfiri na ɔkwan ho nyinaa wɔasunsum mfiri repɛ me ayi me.
6 Meka kyerɛ Awurade se, “Wone me Nyankopɔn.” Tie me sufrɛ na boa me, Awurade! 7 Awurade me Nyankopɔn, me hwɛfo dennen, woabɔ me ho ban wɔ ɔko mu. 8 Awurade, mfa nea amumɔyɛfo hwehwɛ mma wɔn; mma wɔn nsusuw bɔne no nnni nkonim. 9 Mma m’atamfo nnni nkonim. Ma ahunahuna a wɔrehunahuna me no ntew mfa wɔn so. 10 Ma nnyansrama ngu wɔn so. Ma wɔntow wɔn ngu amoa donkudonku a wɔrentumi mfi bio mu.
11 Ma wɔn a wɔka nsɛmmɔne gu wɔn yɔnkonom so no nni nkogu. Ma bɔne nni basabasayɛfo so na ɛnsɛe wɔn. 12 Awurade, minim sɛ woko gye ahiafo ma wonya wɔn kyɛfa. 13 Atreneefo bɛkamfo wo ampa; wɔbɛtena nkwa mu wɔ wo nkyɛn.


text:
Yesu anuonyam da adi
1Yesu kɔɔ so ka kyerɛɛ n’asuafo no se, “Mo a mugyina ha yi mu bi bɛtena ase akosi sɛ mubehu sɛ, Onyankopɔn Ahenni no reba tumi mu!”
2 Nnansia akyi, Yesu faa Petro, Yakobo ne Yohane de wɔn kɔɔ bepɔw tenten bi atifi. Saa bere no, na obiara nni hɔ ka wɔn ho. Amonom hɔ ara, Yesu sakrae anuonyam mu. 3 N’atade hyerɛn yɛɛ fitafita sen sɛnea obi betumi ahoro saa atade no ama ayɛ fitaa no. 4 Afei Elia ne Mose befii hɔ. Na wɔne Yesu kasae!
5 Petro ka kyerɛɛ Yesu se, “Kyerɛkyerɛfo, eye sɛ yɛwɔ ha. Yɛbɛbɔ asese abiɛsa wɔ ha, na mo mu biara anya baako.”
6 Esiane sɛ na wɔabɔ hu no nti, na ɛma ɔkaa saa.
7 Petro gu so rekasa no, omununkum bɛkataa wɔn so. Ɛnne bi fii omununkum no mu kae se, “Oyi ne me Dɔ Ba a ɔsɔ m’ani. Muntie no.”
8 Prɛko pɛ, wɔtotoo wɔn ani no, na Mose ne Elia kɔ, ama aka wɔne Yesu nko ara.
9 Wɔresian afi bepɔw no so no, Yesu bɔɔ wɔn ano se wɔnnka nea wɔahu no nnkyerɛ obiara kosi sɛ, ɔbɛsɔre afi awufo mu. 10 Asuafo no anka ankyerɛ obiara, na mmom, ɛyɛ a, na wɔtaa bisabisa wɔn ho wɔn ho se, n’asɛm a ɔkae se, “Menyan afi awufo mu” no, na ɔkyerɛ dɛn?
11 Afei, n’asuafo no bisaa no nea enti a daa Yudafo mpanyin no ka se, ɛsɛ sɛ Elia san ba ansa na Onipa Ba no aba no. 12 Yesu gye too mu sɛ, ɛsɛ sɛ Elia di kan ba bɛtoto nneɛma nyinaa yiye.
13 Na mpo, Elia aba dedaw! Na wɔne no anni no yiye sɛnea adiyifo no hyɛɛ ho nkɔm no. Afei, Yesu bisaa wɔn nkɔm a adiyifo no hyɛe se, Onipa Ba no behu amane, na wɔabu no animtia no ase.
Yesu sa abarimaa bi a ɔwɔ honhommɔne yare
14 Bere a wosian beduu bepɔw no ase hɔ no, wohui sɛ nnipakuw atwa asuafo baakron a wɔaka no ho ahyia, na wɔne Yudafo mpanyin no regye wɔn ho wɔn ho akyinnye. 15 Bere a Yesu reba nnipakuw no nkyɛn no, wɔde ahodwiriw hwɛɛ no, tuu mmirika, kohyiaa no. 16 Yesu bisaa wɔn se, “Akyinnye a na moregye no fa dɛn ho?”
17 Nnipa no mu baako kae se, “Kyerɛkyerɛfo, mede me ba aba ha sɛ sa no yare. Honhommɔne bi a ɛwɔ ne so nti, ontumi nkasa. 18 Sɛ honhommɔne no ka ne ho wɔ ne mu a, etwa no hwe fam, ma n’ano twa ahuru, ma ɔtwɛre ne se, ma osinsen. Ɛno nti, mesrɛɛ w’asuafo no sɛ wontu honhommɔne no mfi ne mu, nanso wɔantumi.”
19 Yesu ka kyerɛɛ n’asuafo no se, “O, mo a mo gyidi sua, me ne mo ntena nkosi da bɛn ansa na mo gyidi atim? Momfa abarimaa no mmrɛ me.”
20 Wɔde abarimaa no brɛɛ Yesu. Bere a wɔde no duu Yesu anim pɛ no, ɔyare no bae denneenen, twaa no hwee fam, ma ɔperee a n’ano retwa ahuru.
21 Yesu bisaa abrimaa no agya se, “Nna ahe ni a ɔyare yi baa ne so?” Abarimaa no agya buaa Yesu se, “Efi ne mmofraase pɛɛ; 22 na ɛtɔ da bi koraa a, ɔyare no tumi twa no hwe ogya anaa nsu mu, pɛ sɛ ekum no. Enti sɛ wubetumi asa no yare de a, hu yɛn mmɔbɔ, na sa no yare ma yɛn.”
23 Yesu bisaa no se, “Adɛn nti na woka se, sɛ metumi a? Obiara a ɔwɔ gyidi no betumi ayɛ biribiara.”
24 Abarimaa no agya buae se, “Mewɔ gyidi no nanso esua, enti boa me, na hyɛ me gyidi mu den!”
25 Yesu hui sɛ nnipa no dɔ ara na wɔredɔɔso no, ɔteɛɛ honhommɔne no se, “Honhommɔne sotifo ne mumu, mehyɛ wo sɛ, fi abofra yi mu fi. Nkɔhyɛ ne mu bio!”
26 Afei, ɔyare no bae denneenen ansa na ɛrefi ne mu, enti ɛmaa abarimaa no yɛɛ sɛ owufo. Enti, nnipakuw no kasae huhuhuhu se “wawu.” 27 Nanso, Yesu soo ne nsa, pagyaw no ma ogyinaa ne nan so a ne ho atɔ no. 28 Eyi akyi a Yesu ne n’asuafo no nko ara wɔ fie no, wobisaa no se, “Adɛn nti na yɛn de yɛantumi antu saa honhommɔne no?”
29 Yesu buaa wɔn se, “Mpaebɔ ho hia wɔ ɔyare a ɛte sɛɛ sa mu.”
Yesu wu ho nkɔmhyɛ
30 Yesu fii hɔ no, ɔfaa Galilea, efisɛ, na ɔmpɛ sɛ nnipa te ne nka. 31 Na ɔpɛ sɛ onya bere ma n’asuafo no de kyerɛkyerɛ wɔn. Ɔka kyerɛɛ wɔn se, “Wobeyi me a meyɛ Onipa Ba no ama, na wɔakum me, na nnansa so, mɛsɔre aba nkwa mu bio.”
32 Asuafo no ante asɛm a ɔkae yi ase, nanso na wosuro sɛ wobebisa no ase.
Hena ne ɔkɛse
33 Yesu ne n’asuafo no baa Kapernaum. Bere a woduu ofi a wɔbɛtena mu no mu na wɔregye wɔn ahome no, Yesu bisaa n’asuafo no se, “Yɛreba no, dɛn akyinnye na na moregye wɔ kwan so no?”
34 Asuafo no antumi ammua efisɛ, na wɔredwinnwen nea ɔbɛyɛ wɔn mu kɛse no ho.
35 Ɔtenaa ase, frɛɛ wɔn baa ne nkyɛn, ka kyerɛɛ wɔn se, “Obiara a ɔpɛ sɛ ɔyɛ ɔpanyin wɔ mo mu no, ɛsɛ sɛ ɔyɛ abofra anaa ɔsomfo wɔ mo mu!”
36 Afei, ɔde abofra ketewa bi begyinaa wɔn mfinimfini. Ɔde abofra no kyerɛɛ wɔn kae se, 37 “Mo mu biara a me nti obegye abofra ketewa sɛ oyi no, agye me, na nea obegye me no nso agye m’agya a ɔsomaa me no!”
Nea ontia yɛn no wɔ yɛn afa
38 Yohane a ɔyɛ asuafo no mu baako no ka kyerɛɛ Yesu se, “Kyerɛkyerɛfo, yehuu ɔbarima bi a ɔde wo din retu ahonhommɔne; enti yɛka kyerɛɛ no se onnyae, efisɛ, ɔnka yɛn ho.”
39 Yesu kae se, “Munnsiw no kwan. Efisɛ, obiara nni hɔ a ɔreyɛ anwowade wɔ me din mu na obetwa ne ho atia me. 40 Na obiara a ontia yɛn no wɔ yɛn afa. 41 Obiara a esiane sɛ, moyɛ Kristo de no nti, ɔbɛma mo nsu kuruwa ma anom no, n’akatua remmɔ no da. 42 Enti, sɛ obi to mmofra nketewa a wogye me di yi mu bi hintidua a, eye ma no sɛ anka wɔde ɔbo duruduru bɛsɛn ne kɔn mu, atow no akyene po mu.
43 “Sɛ wo nsa ma woyɛ bɔne a, twa na tow kyene. Eye ma wo sɛ wode dɛm bɛkɔ nkwa mu sen sɛ wɔde wo nipadua bɛto ogyatanaa 44 a ennum da no mu. 45 Na sɛ wo nan ma woyɛ bɔne a, twa na tow kyene. Eye ma wo sɛ wode nansin bɛkɔ nkwa mu sen sɛ, wode nan abien bɛkɔ ogyatanaa 46 a ennum da no mu.
47 “Na sɛ w’ani ma woyɛ bɔne a, tu na tow kyene. Eye ma wo sɛ wode ani baako bɛkɔ Onyankopɔn Ahenni mu sen sɛ wowɔ ani abien na wɔde wo bɛto ogyatanaa 48 a ennum da na ɛhɔ asonson nso nwu da no mu. 49 Na wɔde ogya bɛhyɛ wɔn nyinaa nkyene.
50 “Nkyene yɛ dɛ. Nanso, sɛ nkyene yera ne dɛ a, ɛho nni mfaso; wonte ne dɛ wɔ biribiara mu. Enti monnyera mo dɛ! Mo ne mo ho mo ho ntena asomdwoe mu.”


text:
Onyankopɔn ne ne nkurɔfo
1Monna Awurade ase; monna ne kɛseyɛ adi. Ka nea wayɛ kyerɛ aman. 2 Monto ayeyi nnwom mma Awurade! Monka anwonwade a wayɛ no nkyerɛ. 3 Momma mo ani nnye sɛ yɛyɛ ne de. Momma wɔn a wɔsom no no nyinaa ho nsɛpɛw wɔn. 4 Monkɔ Awurade nkyɛn na ɔmmoa mo na monkɔ so nsom na daa.
5 Mo Abraham asefo, n’asomfo; mo Yakob asefo, ɔbarima a oyii no, 6 monkae anwonwade a Onyankopɔn yɛe ne atɛn a obui. 7 Awurade yɛ yɛn Nyankopɔn. Ne mmara wɔ hɔ ma wiase nyinaa. 8 Obedi n’apam so daa daa ne ne bɔhyɛ so kosi nkyirimma mpempem so. 9 Obedi apam a ɔne Abraham pamee no ne bɔ a ɔhyɛɛ Isak no so. 10 Awurade ne Yakob yɛɛ apam a ɛbɛtena hɔ daa daa. 11 Ɔkae se, “Mede Kanaan asase no bɛma wo na ɛbɛyɛ wo de.” 12 Na Onyankopɔn nkurɔfo a wɔwɔ Kanaan no sua, na na wɔyɛ amamfrafo nso. 13 Wofi aman so kɔɔ aman so; fi ahemman mu kɔɔ ahemman mu. 14 Nanso Onyankopɔn amma obi anhyɛ wɔn so; ɔbɔɔ ahene no kɔkɔ sɛ wɔmmɔ wɔn ho ban. Ɔkae se, 15 “Monnhaw m’asomfo a mayi wɔn; mommfa mo nsa nnka m’adiyifo.”
16 Awurade maa ɔkɔm kɛse bae wɔn man mu hɔ, na ɔfaa wɔn nnuan nyinaa. 17 Nanso ɔsomaa ɔbarima bi dii wɔn anim; Yosef a wɔtɔn no sɛ akoa no. 18 Woguu ne nan nkɔnsɔnkɔnsɔn, na wɔde ne kɔn hyɛɛ dabedan mu, 19 kosii sɛ nea ɔhyɛɛ ho nkɔm no baa mu. Awurade asɛm daa n’asɛm no mu nokware adi. 20 Afei Misraimhene ma wogyaa no; aman so hene gyaa no. 21 Ɔde no fraa n’amammufo mu yɛɛ no asase no nyinaa so panyin, 22 a na odi ɔhene no mpanyimfo nyinaa so, na ɔwɔ tumi sɛ ɔkyerɛ n’afotufo no nea wɔnyɛ.
23 Afei, Yakob kɔɔ Misraim kɔtenaa ɔman no mu. 24 Awurade maa ne nkurɔfo woo mma bebree na ɔyɛɛ wɔn den sen wɔn atamfo. 25 Ɔmaa Misraimfo no tanee ne nkurɔfo ani na wosisii n’asomfo no.
26 Afei ɔsomaa ne somfo Mose ne Aaron a wayi wɔn no. 27 Wɔyɛɛ Onyankopɔn tumidwuma yɛɛ anwonwade wɔ Misraim. 28 Onyankopɔn maa sum durui ɔman no mu, nanso Misraimfo no antie ne mmara no. 29 Ɔmaa wɔn nsu nyinaa danee mogya, kum mu mpataa nyinaa. 30 Mpɔtorɔ bu faa ɔman no so kosii sɛ ahemfi hɔ nyinaa danee mpɔtorɔ. 31 Onyankopɔn hyɛe maa nwansena ne ntontom baa ɔman no mu bɔrebɔre. 32 Ɔmaa asukɔtwea ne anyinam danee nsu tɔe wɔ asase no so, 33 sɛee wɔn bobe ne wɔn borɔdɔma bubuu nnua nyinaa gui. 34 Ɔhyɛe maa mmoadabi bae wɔn dodow mu 35 bɛsɛee asase no so mfumduan nyinaa.
36 Okum Misraimfo mmarima a wɔyɛ mmakan nyinaa. 37 Afei odii Israelfo no anim de wɔn puei. Wɔsoaa dwetɛ ne sikakɔkɔɔ a na wɔn nyinaa wɔ apɔwmuden ne ahoɔden. 38 Na Misraimfo no suro wɔn nti, wotu fii hɔ no, wɔn ani gyei.
39 Onyankopɔn maa omununkum kataa ne nkurɔfo so, na ogya maa wɔn hann de kyerɛɛ wɔn kwan anadwo. 40 Wobisae na ɔmaa wɔn mmoko. Ɔmaa aduan fi soro bae na wodi mee. 41 Obuee ɔbotan mu maa nsu fii mu bae ma ɛfaa sare no so nyinaa sɛ asubɔnten. 42 Ɔkaee bɔ kronkron bi a ɔhyɛɛ Abraham no.
43 Enti odii ne nkurɔfo no anim de wɔn puei, na wɔtoo nnwom teɛteɛɛm ahosɛpɛw so. 44 Ɔde nnipa foforo bi nsase maa wɔn ma wɔfaa wɔn mfuw no. 45 Sɛnea ɛbɛyɛ a ne nkurɔfo bedi ne mmara ne n’ahyɛde nyinaa so.


text:
Elisa Huu Ogya Teaseɛnam
—Wo Nso Ɛ?
Bere bi na Siria hene rehwehwɛ Onyankopɔn diyifo Elisa akyere no. Ɔtee sɛ Elisa akɔhyɛ Dotan; ɛyɛ kurow a ɛda bepɔw so a wɔatow ho ɔfasu. Ade sae no Siria hene ma wɔde apɔnkɔ, ɔko nteaseɛnam, ne asraafodɔm kɔɔ Dotan. Ade kyee no, na n’asraafodɔm no atwa kurow no ho ahyia.
Bere a Elisa somfo sɔre kɔɔ abɔnten no, ohuu atamfo a wɔrepɛ odiyifo no akyere no no. Ɔteɛɛm sɛ: “Ao me wura! Yɛbɛyɛ dɛn?” Nanso Elisa ka kyerɛɛ no sɛ: “Nsuro, efisɛ wɔn a wɔka yɛn ho no dɔɔso sen wɔn a wɔka wɔn ho.” Afei Elisa bɔɔ mpae sɛ: “O Yehowa, mesrɛ wo, bue n’aniwa na onhu.” Bible toa so sɛ: “Ntɛm ara na Yehowa buee ɔsomfo no aniwa, na ohuu nea ɛrekɔ so; ɔbɛhwɛ a, ogya apɔnkɔ ne nteaseɛnam na ayɛ mmepɔw no so mã atwa Elisa ho nyinaa ahyia yi.” (2 Ahe. 6:15-17) Dɛn na yebetumi asua afi asɛm yi mu ne nsɛm foforo a ɛkɔɔ so wɔ Elisa asetenam?
Bere a Siriafo betwaa Elisa ho hyiae no, wammɔ hu efisɛ ɔde ne ho too Yehowa so na ohui sɛ ɔrebɔ ne ho ban. Ɛnnɛ, yɛnhwɛ kwan sɛ anwonwade bi besi nanso yehu sɛ Yehowa rebɔ ne nkurɔfo ho ban. Sɛ wohwɛ a ɛte sɛ nea ogya apɔnkɔ ne nteaseɛnam atwa yɛn ho ahyia. Sɛ yegye di sɛ Yehowa rebɔ ne nkurɔfo ho ban na yɛde yɛn ho to no so bere nyinaa a, ‘yebenya ahotɔ’ ne Yehowa nhyira. (Dw. 4:8) Ma yɛnhwɛ sɛnea nsɛm foforo a esisii wɔ Elisa asetenam betumi aboa yɛn.
ELISA BƐYƐƐ ELIA SOMFO
Bere bi na Elisa refɛntɛm asase bi, na odiyifo Elia kɔɔ ne nkyɛn de n’atade koguu ne so. Elisa huu nea na Elia repɛ akyerɛ. Enti Elisa too pon, na ɔne ne papa ne ne maame dii nkra, na otu fii fie kɔsom Elia. (1 Ahe. 19:16, 19-21) Na Elisa ayɛ krado sɛ ɔbɛyɛ adwuma biara a Yehowa de bɛma no, enti Yehowa nso de no yɛ adwuma paa, na akyiri yi ɔmaa osii Elia ananmu yɛɛ odiyifo.
Elisa som Elia bɛyɛ mfe asia. Na Elisa “na ɔde nsu gu Elia nsa so.” (2 Ahe. 3:11) Saa bere no na ntere ne adinam ne asekan a yɛde didi nni hɔ, enti na nkurɔfo de wɔn nsa na edidi. Sɛ owura bi didi wie na ɔrehohoro ne nsa a, na n’akoa na ohwie nsu gu ne nsa so. Enti yebetumi aka sɛ na Elisa adwuma no bi yɛ fam-fam adwuma. Nanso ohui sɛ ɛyɛ akwannya kɛse sɛ ɔresom Elia.
Ɛnnɛ nso Kristofo pii de wɔn ho ahyɛ bere nyinaa som adwuma no mu. Nea enti a wɔyɛ saa ne sɛ wɔwɔ Yehowa mu gyidi na wɔpɛ sɛ wɔde wɔn ahoɔden nyinaa som no sɛnea wobetumi. Ebinom tu fi fie kɔyɛ adwuma wɔ Betel anaa wosisi adan anaa wɔyɛ nnwuma foforo. Nnwuma no bi wɔ hɔ a, ebia nnipa pii bebu no sɛ ɛyɛ fam-fam adwuma. Nanso ɛnsɛ sɛ Kristoni biara bu nnwuma a ɛte saa adewa da, efisɛ ɛsom bo paa wɔ Yehowa ani so.—Heb. 6:10.
ELISA ANTOTO N’ADWUMA ASE
Ansa na Onyankopɔn “rebɛfa Elia wɔ ahum mu akɔ ɔsoro no,” ɔkae sɛ omfi Gilgal nkɔ Betel. Elia ka kyerɛɛ Elisa sɛ enhia sɛ ɔne no kɔ nanso Elisa ka kyerɛɛ no sɛ: “Merennyaw wo.” Bere a wɔnam kwan so rekɔ no, Elia ka kyerɛɛ Elisa mprenu sɛ ɔnsan, nanso wamfa ne ti annye. (2 Ahe. 2:1-6) Sɛnea Rut bataa Naomi ho no, saa ara na Elisa nso bataa Elia ho kosii ase. (Rut 1:8, 16, 17) Adɛn ntia? Elisa hui sɛ ɛyɛ akwannya kɛse sɛ ɔbɛsom Elia efisɛ na ɛyɛ adwuma a Onyankopɔn de ahyɛ ne nsa.
Elisa twaa ɛsa fɛfɛɛfɛ too hɔ maa yɛn. Sɛ yenya hokwan bi wɔ Onyankopɔn ahyehyɛde no mu na yɛkae sɛ Yehowa na yɛresom no a, ɛbɛma yɛakyerɛ ho anisɔ paa. Biribiara nni hɔ nidi wom sen saa.
“KA NEA MENYƐ MMA WO”
Bere a Elia ne Elisa nam kwan so rekɔ no, Elia ka kyerɛɛ Elisa sɛ: “Ka nea menyɛ mma wo ansa na wɔafa me afi wo nkyɛn.” Elisa bisaa biribi a ɛbɛboa no ma wasom Yehowa yiye sɛnea Solomon yɛe tete no. Ɔsrɛɛ Elia sɛ ‘ɔmma no ne honhom no abupɛn abien.’ (1 Ahe. 3:5, 9; 2 Ahe. 2:9) Tete Israel no, na abakan nya ne papa agyapade mmɔho abien. (Deut. 21:15-17) Enti nea na Elisa resrɛ ne sɛ obedi Elia ade, kyerɛ sɛ, obesi Elia anan ayɛ odiyifo. Bio, na Elisa pɛ sɛ onya akokoduru te sɛ Elia na ɔno nso twe ninkunu ma Yehowa.
Mmuae bɛn na Elia de maa ne somfo no? Odiyifo no kae sɛ: “Woabisa ade a ɛyɛ den. Sɛ wuhu sɛ wɔrefa me afi wo nkyɛn a, wubenya; na sɛ woanhu de a, worennya.” (2 Ahe. 2:10) Mmuae a Elia de maa no no ma yehu nneɛma abien bi. Nea edi kan, Onyankopɔn nkutoo na obetumi akyerɛ sɛ Elisa nsa bɛka n’abisade no. Nea ɛto so abien, sɛ Elisa nsa bɛka a, nsu mu oo, owia mu oo, na ɛsɛ sɛ ɔkɔ so ara bata Elia ho.
NEA ELISA HUI
Onyankopɔn yɛɛ Elisa abisade no maa no anaa? Bible ka sɛ: “Bere a wɔnam rekɔ na wɔrekasa no, hwɛ! ogya teaseɛnam ne ogya apɔnkɔ bɛtetew wɔn baanu ntam, na Elia faa ahum mu kɔɔ soro. Saa bere no nyinaa na Elisa rehwɛ nea ɛrekɔ so.” * Saa kwan yi na Yehowa faa so buaa Elisa abisade no. Elisa hui sɛ wɔrefa Elia akɔ, onyaa Elia honhom mu mmɔho abien, na obesii n’anan yɛɛ Onyankopɔn diyifo.
Elisa faa atade a efii Elia ho guu fam no hyɛe. Saa atade no na ɛmaa nkurɔfo hui sɛ Elisa abɛyɛ Onyankopɔn diyifo. Elisa yɛɛ ade foforo maa nkurɔfo hui sɛ ɔyɛ Onyankopɔn diyifo ampa. Ɔmaa Yordan Asubɔnten no mu paee abien.
Nea Elisa hui bere a Elia faa ahum mu kɔɔ soro no maa ne ho dwiriw no paa. Obiara a obehu ogya teaseɛnam ne ogya apɔnkɔ bɛtaa n’anom! Eyi maa Elisa hui sɛ Yehowa ayɛ n’abisade no ama no. Ɛnnɛ yɛnhwɛ kwan sɛ Onyankopɔn rebua yɛn mpaebɔ a, yebehu ogya teaseɛnam ne ogya apɔnkɔ, nanso yehu adanse a ɛkyerɛ sɛ Onyankopɔn de tumi kɛse yɛ adwuma ma n’apɛde yɛ hɔ. Sɛ yɛhwɛ sɛnea Yehowa rehyira n’ahyehyɛde no fã a ɛwɔ asase so no a, ɛte sɛ nea yehu sɛ ne teaseɛnam no rekɔ n’anim.
Nneɛma pii sisii Elisa asetenam ma ohui sɛ Yehowa tumi sõ. Onyankopɔn honhom kronkron boaa odiyifo no ma ɔyɛɛ anwonwade mmiako mmiako 16. Eyi yɛ Elia de mmɔho abien. * Bere a ɛto so abien a Elisa huu ogya nteaseɛnam ne ogya apɔnkɔ yɛ bere a Siria asraafo betwaa ne ho hyiae wɔ Dotan no. Ɛno na yɛkaa ho asɛm mfiase no.
ELISA DE NE HO TOO YEHOWA SO
Atamfo twaa Elisa ho hyiae wɔ Dotan, nanso wammɔ hu. Adɛn ntia? Efisɛ na Elisa wɔ Yehowa mu gyidi kɛse. Ehia sɛ yɛn nso yenya gyidi a ɛte saa ara. Enti momma yɛmmɔ mpae nhwehwɛ Onyankopɔn honhom kronkron na yɛanya gyidi ne honhom aba no fã a aka no.
Nea esii wɔ Dotan no maa Elisa huu nea enti a ɛsɛ sɛ ɔde ne ho to Yehowa ne n’abɔfodɔm no so. Elisa hui sɛ Onyankopɔn asoma n’abɔfo ma wɔabetwa kurow no ho ahyia na abɔ ne ho ban afi n’atamfo ho. Afei Onyankopɔn maa atamfo no ani furae, na ɔfaa anwonwakwan so gyee Elisa ne ne somfo no. (2 Ahe. 6:17-23) Saa bere no na Elisa nkwa da asiane mu nanso onyaa Yehowa mu gyidi de ne ho too no so korakora sɛnea na ɔyɛ daa no.
Momma yɛmfa yɛn ho nto Yehowa Nyankopɔn so sɛnea Elisa yɛe no. (Mmeb. 3:5, 6) Sɛ yɛyɛ saa a, ‘Onyankopɔn bɛdom yɛn na wahyira yɛn.’ (Dw. 67:1) Ɛnnɛ yenhu sɛ ogya teaseɛnam ne ogya apɔnkɔ atwa yɛn ho ahyia, nanso Yehowa bɛbɔ yɛne anuanom a wɔwɔ wiase nyinaa ho ban wɔ “ahohiahia kɛse” a ɛreba no mu. (Mat. 24:21; Adi. 7:9, 14) Seesei a ahohiahia kɛse no mmae no, momma yɛnkae bere nyinaa sɛ “Onyankopɔn yɛ yɛn guankɔbea.”


text:
NSƐM A WOBISABISA | PAOLA CHIOZZI
Afifide ne Mmoa ho Ɔbenfo Kyerɛkyerɛ ne Gyidi Mu
Bɛboro mfe 20 ni na Ɔbenfo Paola Chiozzi ayɛ adwuma sɛ afifide ne mmoa ho ɔbenfo wɔ Ferrara Sukuupɔn a ɛwɔ Italy no mu. Nyan! sɛnkyerɛwfo bisabisaa no nyansahu ne ne gyidi ho nsɛm.
Ka wo ho asɛm kyerɛ yɛn.
Na me papa pam mpaboa, na na me maame yɛ kuadwuma. Nanso na mepɛ sɛ meyɛ nyansahufo. Ná m’ani gye nhwiren a ɛyɛ fɛ, nnomaa, ne nkoekoemmoa a mihu wɔn wɔ baabi a yɛn fie wɔ no ho. Mihui sɛ obi a ɔwɔ nyansa sen onipa na ɔbɔɔ wɔn.
So na wugye di bere nyinaa sɛ Ɔbɔadeɛ bi wɔ hɔ?
Dabi. Nokwarem no, me mmofraberem pɛɛ na m’adwene fii ase yɛɛ me sɛ Onyankopɔn nni hɔ. Komayare kum me papa mpofirim, ma enti mibisaa me ho sɛ, ‘Dɛn nti na Ɔbɔadeɛ a wayɛ nneɛma fɛfɛɛfɛ pii saa no ma kwan ma nnipa hu amane na wowuwu?’
So nyansahu a wusuae no boaa wo ma wunyaa mmuae?
Mfiase no mannya mmuae. Bere a mebɛyɛɛ afifide ne mmoa ho ɔbenfo no, mifii ase suaa owu ho ade. Ná m’adesua no mfa nkwammoaa a biribi te sɛ mframa pa a wonnya nti wowuwu na ɛma nipadua no honhon na etu akisikuru no ho. Mmom no, ɛfa nipadua mu nkwammoaa a wowuwu bere ano no ho. Ɛwom mpo sɛ eyi a yebehu no ho hia na ama yɛanya akwahosan pa de, nanso nyansahufo amfa wɔn adwene ankɔ so kɛse saa bere no.
Ɔkwan bɛn so na wu a nkwammoaa wuwu bere ano no ho hia?
Nkwammoaa ɔpepepepem pii a yɛmfa yɛn aniwa nhu wɔn wɔ yɛn nipadua mu. Ɛsɛ sɛ wɔn nyinaa wuwu na afoforo besi wɔn ananmu. Ɛsono nkwammoaa kuw biara nkwa nna; ebi wuwu adapɛn kakraa bi ntam na afoforo nso wuwu wɔ mfe kakraa bi ntam ma ebi si wɔn ananmu. Ɛsɛ sɛ nhyehyɛe a ɛma nkwammoaa no wuwu wɔ yɛn nipadua mu ma afoforo besi wɔn ananmu no yɛ adwuma pɛpɛɛpɛ na atumi aboa nipadua no.
Dɛn na ebetumi akɔfa ɔhaw aba?
Nhwehwɛmu bi kyerɛ sɛ, sɛ nkwammoaa no anwuwu bere a ɛsɛ sɛ wowuwu a, ɛma obi nya ɔkwaha a ɛma n’apɔw so honhon. Na sɛ wowuwu ansa na bere a ɛsɛ sɛ wowuwu no adu a, ebetumi ama obi anya ɔyare a ɛma obi yɛ bɔmm (Parkinson) anaa yare a ɛka obi adwene ma ne werɛ fi biribiara (Alzheimer). Nhwehwɛmu a meyɛ no fa sɛnea yebehu akwan a yɛbɛfa so asa nyarewa yi ho.
Nkwammoaa a wowuwu ho ade a wusuae no kaa wo dɛn?
Nokwasɛm ni, ɛmaa me ho dwiriw me. Ɛdaa adi pefee sɛ obi a ɔpɛ sɛ yenya apɔwmuden na ɔyɛɛ saa ade a ɛyɛ nwonwa yi. Enti, mekɔɔ so bisae sɛ, Dɛn nti na nnipa hu amane na wowuwu? Mannya ho mmuae.
Nanso na wugye di sɛ obi na ɔhyehyɛe sɛ nkwammoaa bi nwuwu na afoforo mmesi wɔn ananmu no?
Yiw. Ná ade mũ no nyinaa asete yɛ den, nanso sɛnea na ɛyɛ adwuma pɛpɛɛpɛ no da nyansa soronko bi adi. Migye di sɛ ɛyɛ Onyankopɔn nyansa. Mede afiri a ɛma wotumi hu nneɛma nketenkete yiye hwɛɛ nneɛma pii a asete yɛ den a ɛma eyi tumi kɔ so no de suaa ho ade. Sɛ ɛho behia a, na nneɛma bi ma nkwammoaa no wuwu anibu kakraa bi ntam. Na nkwammoaa no ankasa nso tumi kunkum wɔn ho. Na nhyehyɛe yi kɔ so pɛpɛɛpɛ araa ma ɛyɛ nwonwa boro so.
Esiane sɛ, sɛ yɛn nkwammoaa no biara wu a, foforo besi n’ananmu nti, ɛda adi sɛ yebetumi atena ase daa
Nanso na wowɔ nsɛmmisa a ɛfa Onyankopɔn ne amanehunu ho. Ɛyɛɛ dɛn na wunyaa ho mmuae?
Wɔ afe 1991 mu no, Yehowa Adansefo mmerantewa baanu bi baa me fie. Mibisaa wɔn nea enti a yewuwu, na wɔde ɛho mmuae a ɛwɔ Bible mu no kyerɛɛ me. Ɛka sɛ: “Ɛnam onipa biako so na bɔne baa wiase, na owu nam bɔne so bae.” (Romafo 5:12) Sɛ onipa a odi kan no tiee Onyankopɔn asɛm a, anka ɔbɛtena ase daa. Mihui ntɛm ara sɛ eyi ne nea mihui wɔ me nhwehwɛmu no mu no hyia. Nokwarem no, mihui pefee sɛ na Onyankopɔn mpɛ sɛ nnipa wu. Esiane sɛ, sɛ yɛn nkwammoaa no biara wu a foforo besi n’ananmu nti, ɛda adi sɛ yebetumi atena ase daa.
Dɛn na ɛma wugye dii sɛ Bible no yɛ Onyankopɔn Asɛm?
Mihuu nea Bible ka fa Onyankopɔn ho no wɔ Dwom 139:16. Ɛka sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu.” Sɛ́ afifide ne mmoa ho ɔbenfo no, misuaa awosu a ɛwɔ yɛn nkwammoaa mu no ho ade. Ɛyɛɛ dɛn na odwontofo no huu nea wɔakyerɛw yi? Dodow a mekɔɔ so suaa Bible no, dodow no ara na migye dii sɛ wɔnam Onyankopɔn honhom so na ɛkyerɛwee.
Ɔkwan bɛn na wɔfaa so boaa wo ma wotee nea Bible kyerɛkyerɛ no ase?
Yehowa Ɔdansefo bi kae sɛ ɔne me besua Bible no. Awiei koraa no, mibehuu nea enti a Onyankopɔn ma kwan ma nnipa hu amane. Sɛnea Bible ka no, misuae nso sɛ Onyankopɔn abɔ ne tirim sɛ “ɔbɛmene owu akosi daa.” (Yesaia 25:8) Ɛbɛyɛ mmerɛw ama yɛn Bɔfo no sɛ ɔbɛma yɛn nipadua no akwaa ahorow ayɛ adwuma pɛpɛɛpɛ na ama yɛatumi atena ase daa.
Ɔkwan bɛn so na wode Bible mu nimdeɛ a woanya no aboa afoforo?
Mebɛyɛɛ Yehowa Ɔdansefo wɔ afe 1995 mu. Efi saa bere no maka nea masua afi Bible mu no ho asɛm akyerɛ afoforo. Sɛ nhwɛso no, me yɔnko dwumayɛni bi hawee paa bere a ne nuabarima kum ne ho no. Asɔre a ɔkɔ no kyerɛkyerɛ sɛ Onyankopɔn remfa wɔn a wokum wɔn ho no bɔne mfiri wɔn da. Nanso, mede anidaso a ɛne sɛ wobenyan wɔn a wɔawuwu a Bible ka ho asɛm no kyerɛɛ no. (Yohane 5:28, 29) Bere a ohui sɛ yɛn bɔfo no dwen yɛn ho no, ɛkyekyee ne werɛ paa. Wɔ mmere a ɛte saa mu no, mete nka sɛ Bible mu nokwasɛm a meka kyerɛ afoforo no ma minya akomatɔyam kɛse sen nea nyansahu ankasa ma minya no!


text:
Yohane 7Nkwa Asem (NA-TWI)
Yesu ho akyinnyegye
7 Eyi akyi no, Yesu tenaa Galilea a wampɛ sɛ ɔbɛsan akɔ Yudea, efisɛ, na Yudafo no rehwehwɛ no akum no. 2 Bere a Yudafo Asesebɔ Afahyɛ no reyɛ adu no, 3 Yesu ne nuanom ka kyerɛɛ no se, “Ɛsɛ sɛ wufi ha san kɔ Yudea sɛnea ɛbɛyɛ na w’akyidifo behu nsɛnkyerɛnne a woyɛ no. 4 Sɛ obi pɛ sɛ ogye din a, ɔmfa ne nneyɛe nsie. Ɛsɛ sɛ ɔma nnipa nyinaa hu ne nneyɛe.” 5 Na n’akansa ne nuanom mpo nnye no nni.
6 Yesu ka kyerɛɛ wɔn se, “Me bere nnui ɛ; na mo de, bere biara ye ma mo. 7 Mo de, nnipa tan mo a, ɛnyɛ ye nanso me de, wɔtan me a, ɛyɛ yie, efisɛ, daa meka bɔne a wɔyɛ no kyerɛ wɔn. 8 Mo de, munni kan nkɔ afahyɛ no, na me de, minnya nkɔe, efisɛ, me bere nnui ɛ.” 9 Ɔkaa saa asɛm yi kyerɛɛ wɔn akyi no, ɔtenaa Galilea.
10 Yesu ne nuanom kɔe akyi no, ɔno nso kɔɔ afahyɛ no ase bi a wamma obiara anhu no. 11 Yudafo mpanyin no hwehwɛɛ no afahyɛ no ase na wɔanhu no no, wobisabisaa wɔn ho wɔn ho se, “Onipa a yɛrehwehwɛ no no wɔ he?”
12 Nnipa no kaa ne ho nsɛm huhuhuhu efisɛ, na wosuro Yudafo mpanyin no. Ebinom se, “Ɔyɛ onipa pa.” Na afoforo nso se, “Ɔyɛ ɔdaadaafo.” 13 Nanso Yudafo mpanyin no ho hu nti obiara antumi ankasa antia no wɔ guam.
Yesu kyerɛ ne tumi
14 Afahyɛ no mfinimfini no, Yesu kɔɔ asɔredan mu kɔkyerɛkyerɛe. 15 Bere a Yudafo mpanyin no tee Yesu nkyerɛkyerɛ no, ɛyɛɛ wɔn nwonwa na wobisae se, “Onipa yi nsuaa nhoma da, na ɛyɛɛ dɛn na otumi kyerɛkyerɛ sɛɛ?”
16 Yesu bua wɔn se, “Nea merekyerɛ no mfi m’ankasa na mmom efi Onyankopɔn a ɔsomaa me no. 17 Sɛ obi pɛ sɛ ɔyɛ Onyankopɔn apɛde a, obehu sɛ me nkyerɛkyerɛ no fi Onyankopɔn nkyɛn anaa efi m’ankasa. 18 Obiara a ɔde n’adwene kasa no pɛ anuonyam ma ne ho, na obiara a ɔpɛ anuonyam ma nea ɔsomaa no no yɛ ɔnokwafo a nnaadaa biara nni ne mu. 19 Mose amma mo mmara anaa? Nanso mo mu biara nni saa mmara no so! Adɛn nti na mopɛ sɛ mukum me?”
20 Nnipa no ka kyerɛɛ no se, “Gyama hohommɔne bi hyɛ wo so? Hena na ɔrehwehwɛ wo akum wo?”
21 Yesu buaa wɔn se, “Anwonwade baako pɛ a meyɛe nti na mo ho adwiriw mo sɛɛ yi. 22 Esiane sɛ Mose ka kyerɛɛ mo se montwitwa mo mma twetia, twetiatwa no mpo ɛnyɛ Mose na ɔhyɛɛ ho mmara no na ɛyɛ mo nenanom, nti mutwa twetia homeda. 23 Esiane sɛ mompɛ sɛ mubu Mose mmara so nti na mutwa twetia homeda a, adɛn nti na sɛ masa obi yare homeda a ɛsɛ sɛ mo bo fuw me?” 24 Mummmu atɛn kwa. Monhwɛ biribiara a muhu no yiye ansa na moabu ho atɛn.
Yesu ne Agyenkwa no anaa?
25 Nnipa a na wɔwɔ Yerusalem no mu bi bisae se, “Ɛnyɛ saa onipa yi ne nea wɔpɛ sɛ wokum no no anaa? 26 Ɔno na ɔrekasa bagua mu a obiara nka hwee nkyerɛ no yi! Gyama afei de mpanyimfo no agye no ato mu sɛ ɔne Agyenkwa no. 27 Sɛ Agyenkwa no nya ba a, obiara rentumi nkyerɛ faako a ofi bae, nanso saa onipa yi de, yenim faako a ofi.” 28 Yesu gu so rekyerɛkyerɛ wɔ asɔredan mu no, ɔkaa no dennen se, “Ɛwom sɛ munim me na munim faako nso a mifi bae, nanso ɛnyɛ me ara me pɛ na mede bae, na nea ɔsomaa me no yɛ ɔnokwafo nanso munnim no; 29 na me de, minim no efisɛ, mifi ne nkyɛn na mebae na ɔno na ɔsomaa me.”
30 N’ano sii no, wɔpɛe sɛ anka wɔkyere no nanso obiara antumi amfa ne nsa anka no, efisɛ, na ne bere a ɛsɛ sɛ wɔkyere no no nnui ɛ.
31 Nnipa no mu fa kɛse no ara gyee no dii, na wobisae se, “Sɛ Agyenkwa no ba a, obetumi ayɛ anwonwade bebree sen nea ɔbarima yi ayɛ no anaa?”
32 Farisifo no tee huhuhuhu no a nnipa no yɛ faa Yesu ho no, wɔne asɔfo mpanyin no somaa asɔrefi awɛmfo bi sɛ wɔnkɔkyere Yesu mmra. 33 Yesu ka kyerɛɛ nnipakuw no se, “Nna kakraabi na aka me a me ne mo bɛtena na masan akɔ nea ɔsomaa me no nkyɛn. 34 Mobɛhwehwɛ me nanso morenhu me, efisɛ, faako a merekɔ no morentumi nkɔ hɔ.”
35 Bere a Yudafo mpanyin no tee asɛm a Yesu kae no, wobisabisaa wɔn ho wɔn ho se, “Ɛhefa na ose ɔrebɛkɔ a enti yɛrenhu no yi? Anaasɛ ɔpɛ sɛ ɔkɔ Helafo nkurow a Yudafo tete mu no mu kɔkyerɛkyerɛ wɔn? 36 Sɛ ɔka se, ‘Mobɛhwehwɛ me nanso morenhu me, efisɛ, faako a merekɔ no morentumi nkɔ hɔ’ a, na ɔkyerɛ dɛn?”
Nsu a ɛma nkwa
37 Afahyɛ no da a edi akyiri a ɛyɛ da titiriw no, Yesu sɔre gyinaa hɔ kasae dennen se, “Obiara a osukɔm de no no mmra me nkyɛn mmɛnom nsu. 38 Na kyerɛwsɛm no ka se, ‘Obiara a ogye me di no, nsu a ɛma nkwa bɛteɛ afi ne mu.’ “ 39 Yesu kaa saa asɛm yi faa Honhom Kronkron a wɔn a wogyee no dii no nsa bɛka no ho. Saa bere no, na onnya mfaa Honhom Kronkron no mmaa wɔn, efisɛ, na wonnya mmaa ne so nkɔɔ soro nhyɛɛ no anuonyam.
40 Nnipa no tee asɛm a Yesu kae no, ebinom kae se, “Ampa ara, onipa yi ne odiyifo no!” 41 Afoforo nso kae se, “Ɔno ne Kristo no!” Ebinom nso bisae se, “Ɛbɛyɛ dɛn na Kristo no abefi Galilea? 42 Kyerɛwsɛm no anka se, saa Kristo no befi Dawid abusua mu, na wɔbɛwo no wɔ Betlehem kurow a Dawid tenaa mu no mu anaa?” 43 Yesu nti, nnipa no mu kyekyɛe. 44 Ebinom pɛe sɛ wɔkyere no, nanso obiara amfa ne nsa anka no.
Yudafo mpanyin akyinnye
45 Asomfo no san kɔe no, asɔfo mpanyin ne Farisifo no bisaa wɔn se, “Adɛn nti na moamfa no amma?” 46 Asomfo no buae se, “Nsɛm a onipa no ka no, ɛyɛ nwonwa na yɛntee bi da.”
47 Farisifo no san bisaa asomfo no se, “Mo nso wadaadaa mo anaa? 48 Moahu sɛ mpanyimfo anaa Farisifo no bi agye no adi anaa? 49 Dabi, ɛremma saa, na mmom ɛyɛ wɔn a wonnim mmara no na wɔadome wɔn no na wobegye no adi.”
50 Saa bere no, na Nikodemo a ɔyɛ Farisini a da bi owiaa ne ho kɔɔ Yesu nkyɛn anadwo no nso wɔ hɔ bi. 51 Ɔno na obisae se, “Enti yɛn mmara ma ho kwan ma yebu obi fɔ wɔ bere a yɛntee n’anom asɛm, nhuu nea wayɛ anaa?”
52 Wobuaa no se, “Wo nso wufi Galilea anaa? Hwehwɛ Kyerɛwsɛm no mu yiye na wobehu sɛ odiyifo biara rentumi mfi Galilea da.” 53 Afei obiara fii hɔ kɔe a wɔantumi ansi gyinae biara.


text:
Ogye mpaebɔ
1O Awurade, tie me mpaebɔ ne m’ahomegu. 2 Me Nyankopɔn ne me Hene, tie me sufrɛ na boa me. 3 O, Awurade, wote me nne anɔpa. Owia pue a, mebɔ mpae na metwɛn wo mmuae.
4 Wonyɛ Onyankopɔn a adebɔne sɔ w’ani, na womma bɔne ho kwan wɔ w’anim. 5 Wokyi ahantanfo na wukyi nnebɔneyɛfo nso. 6 Wosɛe atorofo na wubu basabasayɛfo ne asisifo animtia.
7 Nanso esiane wo dɔ bebrebe nti, mitumi ba wo fi. Mitumi som wo wɔ w’asɔredan kronkron no mu, na mekotow wo wɔ nidi mu.
8 Awurade, mewɔ atamfo bebree. Kyerɛ me kwan na menyɛ w’apɛde; kyerɛ me. Kyerɛ me kwan na memfa so. 9 Nea m’atamfo ka no nnim. Ɔpɛ ara na wɔpɛ sɛ wɔsɛe me. Nnaadaa ne adɛfɛdɛfɛ wɔ wɔn nsɛm mu, nanso ne nyinaa yɛ awudisɛm. 10 O Onyankopɔn, bu wɔn fɔ, na twe wɔn aso. Na ma wɔn adwemmɔne mfa wɔn nkɔ ɔsɛe mu. Esiane wɔn bɔne dodow ne tia a wɔsɔre tia wo no nti, pam wɔn fi w’anim.
11 Nanso wɔn a wonya wo nkyɛn guankɔbea no ani gye; na daa wobetumi ato dwom anigye so. Bɔ wɔn a wɔdɔ wo no ho ban. Esiane wo nti, wɔwɔ anigye. 12 Awurade, wuhyira wɔn a wotie w’asɛm. Wo dɔ bɔ wɔn ho ban sɛ kyɛm.


text:
Wiase Nsɛm
Gulf of Mexico
Bere a akwanhyia bi sii beae bi a wɔde mfiri tu fango wɔ po mu wɔ April 2010 mu no, fango ne gas pii tue guu po mu bɛyɛ asram abiɛsa. Nhwehwɛmu bi a nhwehwɛmufo kuw bi yɛe no ma wohui sɛ asram abien ne fã akyi no, na wonhu emu nnuru a ɛsɛe nsu ne mframa no bio. Wɔkae sɛ mmoawammoawa bi a wɔpɛ nea wɔfrɛ no methane anonom saa nneɛma no. Nanso, abenfo bi nnye nni. Wogye di sɛ fango no mu dodow no ara akogu po ase.
Russia
Atesɛm krataa bi ka sɛ, nhwehwɛmu bi kyerɛ sɛ Russiafo a wɔadi mfe 18 kosi 35 mu ɔha mu nkyem 59 gye di sɛ, “sɛ wubedi yiye wɔ asetena mu a, ɛtɔ bere bi a ɛsɛ sɛ wubu w’ani gu mmara ne ahyɛde so.” —Rossiiskaya Gazeta.
Peru
Burodua a akyɛ paa (te sɛ nea ne mfonini wɔ atifi hɔ) no bi a wɔahu no kyerɛ sɛ anyɛ yiye koraa no bɛyɛ mfe 3,000 ni, na nnipa a wɔte Peru atifi fam no de aburow yɛ popcorn ne aburosiam.
Italy
Katolekfo sɔfo panyin a ɔwɔ Adria-Rovigo, a wɔfrɛ no Lucio Soravito De Franceschi gye di sɛ ɛsɛ sɛ “wɔkɔka nyamesom ho asɛm kyerɛ nkurɔfo” wɔ baabi a wɔte. Ɔkae nso sɛ: “Yɛn asɔremma a yɛbɛhwɛ wɔn no hwehwɛ sɛ yegyae asɔre dɔn bɔ na yɛkɔbɔ wɔn afie apon mu.”
South Africa
Abɛnkoro abɛn a emu duru yɛ kilogram biako a wɔtɔn wɔ sum ase de sa yare bo akɔ soro akodu Amerika dɔla 65,000. Wɔ South Africa nkutoo no, wɔn a wowiawia wɔn ho kokunkum abɛnkoro no kunkum 448 wɔ afe 2011 mu. Nsɛmmɔnedifo abɔ awura tete nneɛma akorae ne mmeae a wɔtɔn mmɛn no bi wɔ Europa akowia bi. Wɔkyerɛ sɛ abɛnkoro a wɔwɔ Europa mmoa nyɛmmea mpo nkwa da asiane mu.


text:
BIBLE TUMI SESA NNIPA
“Afei De Manya Ahotɔ a Edi Mũ.”
AFE A WƆWOO NO: 1981
ƆMAN A OFI MU: UNITED STATES
TEBEA A NA ƆWOM: ƆBA HOHWINI
ME KAN ASETENA:
Wɔwoo me wɔ West Virginia, U.S.A. atifi fam kurow a wɔfrɛ no Moundsville, na na ɛyɛ kurow a emu dwo wɔ Ohio Asubɔnten no ho. Ná yɛyɛ mmofra baanan, na me na na meto so abien. Ná yɛn mu baasa yɛ mmarima, enti na yɛn fie hɔ yɛ hyew. Yɛn maame ne yɛn papa de, na wɔyɛ anokwafo nsiyɛfo a wodwen nnipa ho. Ná yɛnyɛ asikafo de, nanso na nea yebedi mmɔ yɛn. Me papa ne me maame yɛ Yehowa Adansefo, na yɛn mmofraase pɛɛ na wɔbɔɔ wɔn ho mmɔden de Bible afotusɛm duaa yɛn mu.
Ne nyinaa akyi no, bere a meredu mpanyin mu no, me koma fii nea wɔakyerɛkyerɛ me no ho nkakrankakra. Mibenyaa adwene sɛ Bible afotusɛm a mede bɛbɔ me bra koraa, gyama mfaso nni so. Metee nka sɛ, sɛ meyɛ nea me ho bɛtɔ me a, ɛno na ɛbɛma m’ani agye ankasa. Ankyɛ na migyaee Kristofo nhyiam kɔ. Me nuanom baanu nso tew atua te sɛ me ara. Yɛn awofo yɛɛ biara sɛ wɔbɛboa yɛn, nanso ankosi hwee.
Ná minnim sɛ sɛɛ nea mibuu no sɛ ahotɔ no bɛma mede nneɛma bi akyekyere me ho mmom. Da bi a mifi sukuu rekɔ fie no, m’adamfo bi maa me sigaret ma migye nomee. Efi saa da no, mifii ase yɛɛ nneɛma foforo pii de sɛee me ho. Eduu baabi no, mede nnubɔne ne nsã yɛɛ m’aduan, na ɔbrasɛe sɔɔ me dɛ mu. Akyiri yi mifii ase nom nnubɔne a ano yɛ den maa ɛyɛɛ kakra no, na ɛde me ayɛ akoa ma sɛ mannya bi a mintumi ntena. Medɔɔ nnubɔne mu asukɔ araa ma afei de na metɔn nnubɔne no bi sɛnea ɛbɛyɛ a menya bi anom daa.
Mebɔɔ mmɔden paa sɛ mebu m’ani agu nea me tiboa reka kyerɛ me no so, nanso daa na ɛkae me sɛ ɔbra a merebɔ no nye. Ne nyinaa mu no, na mete nka sɛ baabi a madu no de, aka akyi dodo sɛ mɛsesa. Sɛ mekɔ apontow ne danse ase a nnipa pii wɔ hɔ mpo a, mete nka sɛ mayɛ ankonam. Ɛtɔ da bi na sɛ mehwɛ sɛnea m’awofo ho twa na wɔyɛ nnipa pa no a, na ɛyɛ me nwonwa sɛ masɛe adu akyiri saa.
SƐNEA BIBLE NO SESAA M’ASETENA:
Me ara de, na mapa abaw, nanso na afoforo mpaa abaw. Afe 2000 mu no, m’awofo too nsa frɛɛ me sɛ memmra Yehowa Adansefo ɔmantam nhyiam no bi. Metwetwee me ho nanso mekɔe. Ade biako a ɛyɛɛ me nwonwa ne sɛ me nuanom baanu a na wɔn nso asorosorow no kɔɔ bi.
Mewɔ nhyiam no ase no, mekaee sɛ afe a etwaam no, mebaa danse bi wɔ baabi a nhyiam no rekɔ so no. Mede nhyiam no toto ho a, mihu sɛ ɛyɛ soronko koraa, enti ɛkaa me koma. Bere a mekɔɔ danse wɔ hɔ no, na wura atwa yɛn ho ahyia, na na sigaret wusiw ayɛ hɔ kumɔnn. Wɔn a wɔkɔɔ danse no bi no, na wɔn mu dodow no ara yɛ basabasa na na nnwom a wɔbɔ no nso nyɛ papa. Nanso nhyiam no ase de, na obiara ani agye; ɛwom sɛ na mihuu ebinom akyɛ paa de, nanso wogyee me awaawaa atuu. Ná ɛhɔ tew kama, na na asɛm a wɔreka no nso ma awerɛkyekye. Bere a mihuu sɛnea Bible mu nokware ama me koma atɔ me yam no, na minhu nea enti koraa a migyaee akyiri di!—Yesaia 48:17, 18.
“Bible hyɛɛ me den ma migyaee nnubɔne tɔn na migyaee ne nom nso, na ɛma mebɔɔ ɔbrapa”
Yewiee nhyiam no ara na meyɛɛ m’adwene sɛ mɛsan aba Kristofo asafo no mu bio. Me nuanom nso, nneɛma a wohui wɔ nhyiam no ase nti, wɔyɛɛ wɔn adwene sɛ wɔn nso wɔbɛsan aba asafo no mu bio. Yɛn baasa nyinaa penee so ma wɔne yɛn mu biara yɛɛ Bible adesua.
Bible mu asɛm bi a epusuw me paa ne Yakobo 4:8. Ɛhɔ asɛm ne sɛ: “Mommɛn Onyankopɔn na ɔbɛbɛn mo.” Mihui sɛ, sɛ mepɛ sɛ mebɛn Onyankopɔn a, gye sɛ migyae ɔbrabɔne no. Nneɛma a na ɛsɛ sɛ meyɛ no bi ne sɛ megyae sigaretnom na magyae nnubɔne ne nsanom nso.—2 Korintofo 7:1.
Me ne me nnamfo dedaw no nyinaa tetew mu na mefaa nnamfo foforo a wɔsom Yehowa. Asafo mu panyin a ɔne me suaa Bible no boaa me pii. Ná ɔtaa frɛ me telefon so, na na ɔtaa ba me fie nso bɛsra me. Besi nnɛ nyinaa ɔka me nnamfo paa ho.
Afe 2001 osutɔbere mu no, mebɔɔ asu de kyerɛe sɛ mahyira me ho so ama Onyankopɔn, na me nuanom baanu no nso bɔɔ asu. Bere a yɛn abusua no nyinaa san ka boom wɔ Yehowa som mu no, anigye a m’awofo ne me nua barima kumaa a wamfi asafo no mu nyae de, ɛnyɛ asɛm ketewa.
SƐNEA ABOA ME:
Ná midwen sɛ Bible mmara kyekyere yɛn dodo, nanso seesei de, mibu no sɛ ahobammɔ a ɛkyɛn biribiara. Bible hyɛɛ me den ma migyaee nnubɔne tɔn na migyaee ne nom nso, na ɛma mebɔɔ ɔbrapa.
Seesei m’ani agye sɛ mabɛka Yehowa asomfo a wɔwɔ wiase nyinaa ho. Wɔyɛ nnipa a wɔdodɔ wɔn ho paa, na wɔde biakoyɛ resom Onyankopɔn. (Yohane 13:34, 35) Manya nhyira kɛse bi afi saa kuw no mu. Saa nhyira no ne me yere Adrianne, ɔbea a mepɛ n’asɛm na medɔ no. Me ne no aka abom resom yɛn Bɔfo no, na ɛma yɛn ani gye pii.
Seesei menyɛ nea me ara mepɛ bio; mmom no, matu me ho ama de me bere nyinaa ka asɛmpa no kyerɛ nkurɔfo, na mekyerɛkyerɛ wɔn sɛnea wɔn nso wɔde Onyankopɔn Asɛm bɛbɔ wɔn bra. Saa adwuma yi ama manya anigye paa. Metumi de ahotoso paa aka sɛ Bible na ɛsesaa m’asetena. Afei de, manya ahotɔ a edi mũ.


text:
Dɛn na Bible Aka?
Atɛntrenee mapa bɛba asase so da bi?
Wubebua sɛn?
Aane
Dabi
Ebia
Nea Bible aka
“Me de, minim sɛ Yehowa bedi mmɔborɔni asɛm ama no na wabu atɛn ama ohiani.” (Dwom 140:12) Onyankopɔn Ahenni bɛma atɛntrenee mapa aba asase so.
Dɛn bio na Bible aka?
Atɛnkyea a seesei ɛrekɔ so wɔ wiase no, Onyankopɔn ani tua, na ɔbɛyɛ ho biribi.—Ɔsɛnkafo 5:8.
Onyankopɔn de atɛntrenee bɛyɛ adwuma, na ama asomdwoe ne ahotɔ aba asase so.—Yesaia 32:16-18.
Onyankopɔn dɔ nnipa bi sen bi?
Ebinom gye di sɛ Onyankopɔn ahyira nnipa pɔtee bi, ɛnna wadome ebinom. Nnipa foforo nso gye di sɛ Onyankopɔn hwɛ nnipa nyinaa pɛ. Wudwen ho sɛn?
Nea Bible aka
“Onyankopɔn nhwɛ nnipa anim, na mmom ɔman biara mu no, onipa a osuro no na ɔyɛ adetrenee no, ogye no tom.” (Asomafo Nnwuma 10:34, 35) Onyankopɔn ani so deɛ, nnipa nyinaa yɛ pɛ.
Dɛn bio na Bible aka?
Bible wɔ “asɛmpa” bi ma “aman ne mmusuakuw ne kasa ne nkurɔfo nyinaa.”—Adiyisɛm 14:6.


text:
Yesu awo
1Saa bere no mu no, Kaesare Augusto a na ɔyɛ Roma hempɔn hyɛɛ mmara bi sɛ wɔnkan ne man no mu nnipa nyinaa. 2 Saa nnipakan yi ne nea edi kan a wɔkanee wɔ Kireneo a ɔyɛ Amrado wɔ Siria no bere no.
3 Obiara kɔɔ ne kurom ma wɔkyerɛw ne din. 4 Esiane sɛ na Yosef yɛ Ɔhene Dawid busuani no nti, na ɛsɛ sɛ ofi Galilea kurow a wɔfrɛ no Nasaret kɔ Betlehem a ɛwɔ Yudea. 5 Ɔne ne yere Maria a saa bere no na wafa afuru no na wɔkɔe.
6 Wɔwɔ Betlehem no, awo kaa Maria, 7 na ɔwoo ɔbarima. Wɔde kuntu kyekyeree abofra no ho de no too mmoa adididaka mu, efisɛ, wɔannya baabi ansoɛ wɔ ahɔhobea hɔ.
8 Anadwo no ara, na nguanhwɛfo bi nso wɔ sare so baabi rewɛn wɔn nguan. 9 Mpofirim, ɔsoro bɔfo baa wɔn nkyɛn, na Onyankopɔn anuonyam hyerɛn twaa wɔn ho hyiae maa wɔn ho dwiriw wɔn.
10 Ɔsoro bɔfo no ka kyerɛɛ wɔn se, “Munnsuro, mede anigyesɛm rebrɛ mo ne amansan nyinaa. 11 Ɛnnɛ wɔawo Agyenkwa a ɔne Kristo Awurade no ama mo wɔ Dawid kurom. 12 Eyi ne nsɛnkyerɛnne a mubehu. Mubehu akokoaa a wɔde kuntu akyekyere ne ho a ɔda mmoa adididaka mu.”
13 Amonom hɔ ara, abɔfokuw bɛkaa ɔbɔfo a ɔwɔ hɔ no ho ma wɔtoo ayeyi dwom se,
14 “Anuonyam nka ɔsorosoro Nyankopɔn, na asomdwoe mmra wɔn a wɔsɔ n’ani wɔ asase so no so.”
15 Bere a abɔfokuw yi san kɔɔ soro no, nguanhwɛfo no keka kyerɛkyerɛɛ wɔn ho wɔn ho se, “Momma yɛnkɔ Betlehem hɔ na yɛnkɔhwɛ saa anwonwasɛm a asi wɔ hɔ a Awurade ada no adi akyerɛ yɛn yi.”
16 Wɔde ahoɔhare kɔɔ Betlehem kohuu Maria ne Yosef. Na wohuu abofra no nso sɛ ɔda mmoa adididaka mu. 17 Nguanhwɛfo no huu abofra no no, wɔkaa ne ho asɛm a ɔsoro abɔfo no bɛka kyerɛɛ wɔn no nyinaa kyerɛɛ nnipa a wɔahyia hɔ no. 18 Wɔn a wɔtee nguanhwɛfo yi asɛm no nyinaa ho dwiriw wɔn. 19 Nanso Maria de, ɔde saa nsɛm a ɔtee no nyinaa siee ne tirim dwinnwen ho. 20 Nguanhwɛfo no kohuu nea abɔfo no ka kyerɛɛ wɔn no, wɔde anigye san wɔn akyi kɔɔ nea wɔn nguan no wɔ hɔ. Wɔrekɔ no nyinaa, na wɔreyi Onyankopɔn ayɛ.
Yesu dinto
21 Abofra no dii nnawɔtwe no, wɔtoo ne din Yesu sɛnea ɔsoro bɔfo no kyerɛe ansa na wɔrenyinsɛn no no. Da no ara na wotwaa no twetia.
Wɔde Yesu kɔ asɔrefi
22 Bere dui sɛ Yosef ne Maria kodwira wɔn ho sɛnea Mose mmara kyerɛ no, wɔde abofra no kɔɔ Yerusalem sɛ wɔde no rekɔhyɛ Onyankopɔn nsa.
23 Sɛnea Mose mmara no kyerɛ no, “Sɛ ɔbea wo n’bakan na ɔyɛ ɔbarima a, wɔde no ma Awurade.”
24 Wɔkɔɔ asɔredan no mu hɔ no nso, wɔde mmorɔnoma mma abien bɔɔ afɔre sɛnea mmara no kyerɛ no. 25 Da no na ɔbarima bi a wɔfrɛ no Simeon a ɔte Yerusalem no nso wɔ asɔredan mu hɔ bi. Na Simeon yɛ onipa trenee, ɔhotefo a Honhom Kronkron ahyɛ no ma a na daa na ɔhwɛ Agyenkwa no kwan. 26 Ɔno na na Honhom Kronkron ayi akyerɛ no sɛ ɔrenwu kosi sɛ obehu Agyenkwa a Awurade asra no no. 27 Enti bere a Maria ne Yosef duu asɔredan no mu sɛ wɔde abofra no rekɔma Awurade sɛnea mmara no te no, 28 wɔkɔtoo Simeon nso wɔ hɔ, na Simeon gyee abofra no hyɛɛ Awurade anuonyam se, 29 “Awurade, afei ma w’akoa nwu asomdwoe mu 30 efisɛ, m’ani ahu Agyenkwa, 31 a wohyɛɛ me ne ho bɔ no. 32 Ɔno ne hann a ɛbɛhyerɛn wiase nyinaa na wahyɛ wo man Israel anuonyam!”
33 Nsɛm a wɔka faa Yesu ho no yɛɛ n’agya Yosef ne ne na Maria nwonwa.
34 Afei Simeon hyiraa wɔn na ɔka kyerɛɛ ne na Maria se, “Saa abofra yi so na Israelfo mu dodow no ara nkwagye ne wɔn asehwe begyina. 35 Na ɔbɛma dodow no ara tirim ahintasɛm ada adi; na wo Maria de, wubesi apini wɔ wo mu.”
Ana nkɔmhyɛ
36 Saa bere no, na Fanuel babea odiyifo Ana a ofi Aser abusua mu no nso wɔ hɔ bi. Na Ana yɛ obi a wanyin. Ɔwaree ne mmabaabere mu ne ne kunu tenae mfe ason pɛ na ne kunu no wui. 37 Ne kunu no wu akyi no, odii kuna kosii sɛ odii mfe aduɔwɔtwe anan, na bere biara nso na ɔwɔ asɔredan mu de mmuadadi ne mpaebɔ som Onyankopɔn.
38 Saa bere no ara mu, ɔno nso begyinaa hɔ bi yii Onyankopɔn ayɛ saa ara. Ɔkaa abofra no ho asɛm kyerɛɛ wɔn a wɔretwɛn ogye a obegye Yerusalem no nyinaa.
39 Wowiee amanne sɛnea Awurade mmara kyerɛ no, wɔsan kɔɔ wɔn kurom Nasaret a ɛwɔ Galilea. 40 Onyankopɔn hyiraa abofra no ma onyinii honhom ne nimdeɛ mu.
Yesu wɔ asɔrefi
41 Afe biara na Yesu awofo kɔ Yerusalem kodi Twam Afahyɛ no. 42 Sɛnea na wɔn amanne te no, Yesu dii mfe dumien no, n’awofo de no kɔɔ Yerusalem kodii Twam Afahyɛ no. 43 Wowiee afahyɛ no di a wɔresan akɔ wɔn kurom no, Yesu kaa Yerusalem a n’awofo no nnim. 44 Wotwaa da koro kwan a wɔn ani baa wɔn ho so sɛ Yesu nka wɔn ho no, wofitii ase bisabisaa n’ase fii wɔn abusuafo ne amannifo nkyɛn. 45 Na wɔanhu no no, wɔsan baa Yerusalem bɛhwehwɛɛ no.
46 Ne nnansa akyi no, wokohuu no Yerusalem asɔredan mu sɛ ɔte akyerɛkyerɛfo bi a wɔahyia mu ntam na ɔretie wɔn na ɔrebisabisa wɔn nsɛm. 47 Yesu nyansa ne ne nimdeɛ a ɛdaa adi wɔ ne mmuae nyinaa mu no, yɛɛ nnipa a na wɔretie no no nyinaa nwonwa.
48 Wɔkɔtoo no sɛ ɔte akyerɛkyerɛfo no mfinimfini retie wɔn no, ɛyɛɛ wɔn nwonwa. Ne na frɛɛ no bisaa no se, “Me ba, adɛn na woyɛ yɛn saa? Woama me ne w’agya ahwehwɛ wo abrɛ.”
49 Yesu buaa wɔn se, “Adɛn nti na mohwehwɛ me? Munnim sɛ ɛyɛ m’asɛde sɛ metena m’agya fi som no anaa?” 50 Nanso n’awofo no ante nea ɔkae no ase.
51 Yesu ne n’awofo kɔɔ Nasaret no, ɔyɛɛ osetie maa wɔn. Ne na de nsɛm a esisii no nyinaa siee ne tirim. 52 Yesu nyinii nyansa mu ne honam fam na onyaa Onyankopɔn ne nnipa anim adom.


text:
Onyankopɔn, Ɔhene Kɛse
1Onyankopɔn yɛ ɔsoro agyinatufo panyin. Anyame betwa hyia a, ɔno na obu atɛn se, 2 “Munnyae atɛnkyewbu; mummmu amumɔyɛfo atɛnkyew. 3 Mommɔ ahiafo ne akunafo yiyedi ho ban. Mummmu mo ani nngu ahiafo ne wɔn a wonni aboafo so. 4 Munnye wɔn mfi nnipa amumɔyɛfo tumi ase. 5 Nim a munnim ne nkwasea a moyɛ! Moadan nnebɔneyɛfo ama atɛntrenee ayera wɔ wiase! 6 Mekae se, “Moyɛ anyame; mo nyinaa yɛ Ɔsorosoroni no mma. 7 Nanso mubewuwu sɛ nnipa; mo nkwa nna to betwa sɛ ɔhene ba biara.” 8 Bra, O Onyankopɔn, na bedi wiase so; aman nyinaa yɛ wo dea.


text:
Atoro akyerɛkyerɛfo
1Honhom no si no pi sɛ, akyiri yi, nnipa bi begyaa gyidi no mu so. Wobedi atoro ahonhom akyi na wɔadi ahohommɔne nkyerɛkyerɛ akyi. 2 Saa nkyerɛkyerɛ yi fi atorofo nnaadaa a wɔyɛ adwenewuifo sɛ dade a wɔato wɔ ogya mu no. 3 Saa nnipa no kyerɛkyerɛ sɛ enye sɛ obi ware na nnuan bi nso wɔ hɔ a, enye sɛ onipa di. Nanso Onyankopɔn bɔɔ saa nnuan no sɛ, sɛ gyidifo a wɔahu nokware no nsa ka na wɔbɔ so mpae a, wotumi di.
4 Biribiara a Onyankopɔn abɔ no ye. Ɛnsɛ sɛ wɔpo biribiara na mmom ɛsɛ sɛ wɔbɔ mpae gu ne nyinaa so. 5 Efisɛ, Onyankopɔn asɛm no ne mpaebɔ tew ho.
6 Sɛ wokyerɛkyerɛ anuanom no saa nkyerɛkyerɛ yi a, na ɛkyerɛ sɛ woyɛ Kristo somfo pa a wɔnam nokware ne gyidi ne nkyerɛkyerɛ pa so atetew wo.
7 Nsɛe wo bere wɔ atorosɛm ho. Mmom hyɛ wo ho, na yɛ kronn. 8 Ɛwom sɛ honam mu mmɔdenbɔ ho hia de, nanso honhom mu mmɔdenbɔ ho hia akwan nyinaa mu, efisɛ, ɛhyɛ yɛn nnɛ asetena ne daakye asetena ho bɔ. 9 Eyi yɛ nokwasɛm a ɛsɛ sɛ wogye tom na wogye di. 10 Ɛno nti na ɛsɛ sɛ yɛpere na yɛyɛ adwuma dennen, efisɛ, yɛde yɛn anidaso ahyɛ Onyankopɔn teasefo a ɔyɛ nnipa nyinaa, ne titiriw no, gyidifo Agyenkwa no mu.
11 Eyinom na ɛsɛ sɛ moka ho asɛm wɔ mo nkyerɛkyerɛ no mu. 12 Mma obiara ho kwan mma ɔmmfa wo sɛ wunnyinii enti obebu wo abomfiaa. Wo kasa mu, wo suban mu, wo dɔ mu, wo gyidi mu ne wo kronnyɛ mu no, ɛsɛ sɛ woyɛ nhwɛso pa. 13 Nya adagyew kenkan Kyerɛwsɛm no na ka Asɛmpa no na kyerɛkyerɛ ansa na maba.
Fa wo dom akyɛde som
14 Honhom mu akyɛde a mpanyimfo nam nkɔmhyɛ so de wɔn nsa guu so a wonnyaee no, nnyaa mu. 15 So saa nneɛma no mu yiye. Fa wo ho nyinaa ma wɔn sɛnea ɛbɛma obiara ahu wo nkɔso. 16 Hwɛ wo ho so yiye na hwɛ wo nkyerɛkyerɛ nso so. Kɔ so yɛ saa nneɛma yi nyinaa, efisɛ, sɛ woyɛ saa a wubegye wo ho ne wɔn a wotie wo no nkwa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 74:1-23
Maskil.* Asaf+ dwom.74 O Onyankopɔn, dɛn nti na woatow yɛn akyene koraa yi?+Dɛn nti na w’abufuw dɛw w’adidibea nguan so?+2 Kae w’asafo a wunyae fi tete,+Abusua a wugyee wɔn sɛ w’agyapade no,+Bepɔw Sion a wote so yi.+3 Dan w’ani kyerɛ amamfõ a ɛrekyɛ no.+Biribiara a ɛwɔ kronkronbea hɔ no, atamfo ayɛ no pasaa.+4 Nnipa a wɔtan wo abobom wɔ wo nhyiambea no mfinimfini.+Wɔde wɔn ankasa frankaa asisi hɔ sɛ nsɛnkyerɛnne.+5 Wɔagye dimmɔne sɛ nnipa a wɔmoma nkuma so wɔ kwae mu twitwa nnua gu.6 Na afei ɛho adwini nyinaa, wɔde abonnua ne ɔsosɔw abubu.+7 Ogya mu na wɔatow wo kronkronbea no ato.+Wɔagu ntamadan a wo din da so no ho fĩ, na wɔabrɛ no ase akodu fam.+8 Wɔka wɔ wɔn komam, wɔne wɔn asefo, sɛ:“Yɛbɛhyew Onyankopɔn nhyiambea no nyinaa wɔ asase no so.”+9 Yenhu yɛn nsɛnkyerɛnne; odiyifo biara nni hɔ bio,+Na obiara nni yɛn mu a onim bere tenten a ebedi.10 O Onyankopɔn, da bɛn na atamfo mmɔ wo ahohora nkosi?+Na wo din nso, atamfo mmu no animtiaa daa?+11 Dɛn nti na woayi wo nsa, wo nsa nifa, afi wo kokom na ɛkonkɔn hɔ yi?+Ɛremma wɔnsɛe yɛn anaa?12 Nanso Onyankopɔn ne me Hene fi teteete,+Nea ɔyɛ nkwagye adwuma kɛse asase so no.+13 Wo na wode w’ahoɔden hwanyan po;+Wobobɔɔ nsuboa akɛse ti wɔ nsu mu.+14 Wo na wobobɔɔ Lewiatan*+ ti pasaa.Wode maa nnipa sɛ aduan, wɔn a wɔtete kwayow so no.+15 Wo na wopaee asuti ne asuten mu;+Wo na womaa asubɔnten a ɛsen daa yowee.+16 Wo na adekyee yɛ wo dea, na adesae nso wɔ wo.+Wo na wusiesiee akanea, na owia nso ka ho.+17 Ɛyɛ wo na wutwitwaa asase ahye nyinaa;+Ahohuru bere ne awɔw bere nso, wo na woyɛe.+18 O Yehowa, kae sɛ nea ɔbɔ wo ahohora no yɛ ɔtamfo,+Na nnipa a wonni adwene na abu wo din animtiaa.+19 Mfa w’aborɔnoma kra nhyɛ wuram mmoa nsa.+Mma wo werɛ mmfi wo mmɔborɔni nkwa da.+20 Fa w’ani to apam+ a wo ne yɛn ayɛ no,Efisɛ awudisɛm a wɔyɛ wɔ sum ase ayɛ asase so mã.+21 O mma nea wɔabubu no pasaa no mmfa animguase mmma.+Ma mmɔborɔni ne ohiani nyi wo din ayɛ.+22 O Onyankopɔn, sɔre na bedi w’asɛm.+Kae ahohora a nea onni adwene bɔ wo daa no.+23 Mma wo werɛ mmfi wɔn a wɔtan wo no nne.+Wɔn a wɔsɔre tia wo no nnyigyei kɔ soro daa.+


text:
TI 35
Bepɔ So Asɛnka A Agye Din
BEPƆ SO ASƐNKA
Yɛhwɛ sɛnea Yesu bɔɔ mpae anadwo mũ nyinaa na ade kyee nso ɔyii asomafo 12 no a, ɛbɛyɛ sɛ ɛma ɔbrɛɛ paa. Nanso wantena ase annwodwo ne ho; ná ɔda so gyina ne nan so reboa nkurɔfo. Ɔyɛɛ saa adwuma no wɔ Galilea bepɔ bi so, na ɛbɛyɛ sɛ ɛfiri hɔ rekɔ Kapernaum nware.
Nkurɔfo fi akyirikyiri baa ne nkyɛn. Ebinom fi Yerusalem ne anafo fam nkuro foforo a ɛwɔ Yudea mantam mu na ɛbae. Ebinom nso fi Tiro ne Sidon a ɛwɔ atifi fam nohoa. Dɛn na ɛde wɔn baa Yesu nkyɛn? Wɔbaa sɛ “wɔrebɛtie no na wasa wɔn yareɛ.” Ampa-ne-ampa ara Yesu saa “wɔn nyinaa yareɛ.” Hwɛ asɛm! Ayarefo no mu baako koraa nni hɔ a wannya ayaresa. Wɔn a “ahonhom fĩ ha wɔn” nso, ɔtu maa wɔn. Ahonhom fĩ no yɛ Satan abɔfo bɔne a wɔtu wɔn ani si nkurɔfo so teetee wɔn.—Luka 6:17-19.
Afei Yesu pɛɛ asasetamaa bi so tenaa wɔ bepɔ no so, na nnipadɔm no bɛtwaa ne ho hyiae. Ɛbɛyɛ sɛ n’asuafo no na na wɔbɛn no; asomafo 12 no mpo deɛ, ebia na wɔte ne nkyɛn pɛɛ. Ná Yesu yɛ ɔkyerɛkyerɛfo a ɔtumi yɛ anwonwade, na obiara yɛɛ aso tiee no. Nsɛm a Yesu kaa saa da no, ɛda adi pefee sɛ ɛboaa nnipa a wɔtiee no no. Ɛfiri saa bere no nso, aboa nnipa mpempem pii. Yesu nsɛm no mu dɔ, nanso na emu da hɔ, enti yɛn nso yɛbɛtumi anya mfaso afiri so. Nsɛm a ɛtaa sisi ne nneɛma a obiara ani tua na Yesu de kyerɛkyerɛɛ ne nsɛm mu. Wei maa wɔn a wɔpɛ sɛ Onyankopɔn kyerɛ wɔn kwan no nyinaa tee ne nkyerɛkyerɛ no ase. Dɛn na na ɛwɔ Yesu asɛm no mu a ɛmaa nkurɔfo nyaa so mfaso saa?
HWANNOM PAA NA WƆWƆ ANIGYE?
Obiara pɛ anigye. Ná Yesu nso nim saa, enti ɔrefiri n’asɛm no ase no, ɔkyerɛɛ n’atiefo nea ɛma obi ani gye. Wo deɛ hwɛ sɛnea ɛbɛyɛ sɛ atiefo no ani gyee saa asɛm no ho. Nanso nsɛm bi wɔ hɔ a, ebia wɔtee no, ɛyɛɛ wɔn naa kakra.
Ɔkaa sɛ: “Anigyeɛ ne wɔn a wɔnim wɔn honhom mu ahiadeɛ, ɛfiri sɛ ɔsoro ahennie no yɛ wɔn dea. Anigyeɛ ne wɔn a wɔdi awerɛhoɔ, ɛfiri sɛ wɔbɛkyekyere wɔn werɛ. . . . Anigyeɛ ne wɔn a tenenee ho kɔm ne sukɔm de wɔn, ɛfiri sɛ wɔbɛmee. . . . Anigyeɛ ne wɔn a tenenee nti wɔtaa wɔn, ɛfiri sɛ ɔsoro ahennie no yɛ wɔn dea. Anigyeɛ ne mo sɛ me nti nkurɔfoɔ bɔ mo ahohora na wɔtaa mo . . . Momma mo ani nnye na monni ahurisie.”—Mateo 5:3-12.
“Anigyeɛ” a Yesu kae no kyerɛ sɛn? Ɛnkyerɛ obi a n’ani gye ne ho anaa obi a daa na ne sẽ gu so. Yɛwɔ anigye na yɛwɔ anigye. Yɛka sɛ obi wɔ anigye a, nea ɛkyerɛ paa ne sɛ saa nipa no wɔ akomatɔyam.
Yesu asɛm no kyerɛ sɛ nnipa a wɔhu wɔn honhom mu ahiade, na wɔdi wɔn bɔne ho awerɛhoɔ no, wɔn na sɛ wɔhu Onyankopɔn na wɔsom no a, wɔnya anigye a ɛdi mu. Sɛ mpo Onyankopɔn apɛde a wɔyɛ nti nkurɔfo tan wɔn ani a, wɔn ani gye efisɛ wɔnim sɛ nea wɔreyɛ no sɔ Onyankopɔn ani, enti ɔbɛma wɔn daa nkwa.
Nanso nnipa bebree te nka sɛ, sɛ obi wɔ sika pii na ɔtumi gye n’ani sɛnea ɔpɛ biara a, ɛno na ɛkyerɛ sɛ ɔwɔ anigye. Yesu anka saa. Nea ɔka toaa so no, gye sɛ obi dwene ho kakra ansa na wahu nea ɛkyerɛ. Ɔkaa sɛ: “Mo adefoɔ monnue, ɛfiri sɛ morenya mo awerɛkyekyerɛ nyinaa dada. Monnue, mo a seesei wɔama moamee, ɛfiri sɛ ɛkɔm bɛde mo. Monnue, mo a seesei moresereɛ, ɛfiri sɛ mo werɛ bɛho na moasu. Sɛ nnipa nyinaa ka mo ho asɛmpa a, monnue, ɛfiri sɛ saa ara na wɔn agyanom yɛɛ atorɔ adiyifoɔ no.”—Luka 6:24-26.
Adɛn nti na ɔkaa sɛ adefo ne wɔn a wɔresere ne nnipa a nkurɔfo ka wɔn ho asɛmpa nnue? Efisɛ obi nya saa nneɛma no, na ɛdi ne ti a, ɛma ɔbu n’ani gu Onyankopɔn som so ma anigye a ɛdi mu bɔ no. Yesu asɛm no nkyerɛ sɛ obi yɛ ohiani anaa ɔdi kɔm a, ɛno bɛma n’ani agye. Nanso, wɔn a wɔnni bi no, wɔn paa na na wɔtie Yesu nkyerɛkyerɛ no, enti wɔn na wɔnyaa anigye a ɛdi mu.
Yesu kaa asɛm bi a na ɛkɔ ma n’asuafo no sɛ: “Mone asase so nkyene.” (Mateo 5:13) Ɛnyɛ nkyene a yɛde to aduane mu na na ɔreka ho asɛm. Nea enti a ɔkaa saa ne sɛ, wohyɛ biribi nkyene a, ɛma dekode no kyɛ. Saa bere no, sɛ wokɔ Onyankopɔn asɔrefie hɔ a, na wɔwɔ nkyene bebree wɔ afɔremuka no nkyɛn a wɔde hyɛ afɔrebɔde. Afei nso, na nkyene gyina hɔ ma biribi a ɛnsɛe anaa ɛmporɔ. (Leviticus 2:13; Hesekiel 43:23, 24) Sɛ Yesu ka sɛ n’asuafo no yɛ “asase so nkyene” a, ɛkyerɛ sɛ wɔn nkyerɛkyerɛ bɛtumi aboa nkurɔfo ama wɔn abrabɔ ne wɔn som ho atew. Enti obiara a ɔbɛtie wɔn asɛm no agu aso pa mu no bɛnya nkwa.
Yesu san ka kyerɛɛ n’asuafo no sɛ: “Mone wiase hann.” Obi nsɔ kanea mfa nhyɛ kɛntɛn ase, na mmom ɔde si kaneadua so na ahyerɛn baabiara. Ɛno nti Yesu kaa sɛ: “Momma mo kanea nhyerɛn nnipa anim, na wɔahunu mo nnwuma pa na wɔahyɛ mo Agya a ɔwɔ soro no animuonyam.”—Mateo 5:14-16.
ƆKYERƐƐ N’ASUAFO NO ABRABƆ PA
Bere bi Yudafo nyamesom mpanimfoɔ no bɔɔ pɔ sɛ wɔbɛku Yesu efisɛ na wɔte nka sɛ wabu Onyankopɔn Mmara so. Enti Yesu kaa no pen sɛ: “Monnsusu sɛ mebaa sɛ merebɛsɛe Mmara anaa Adiyifo no. Mamma sɛ merebɛsɛe no, na mmom sɛ merebɛma no aba mu.”—Mateo 5:17.
Enti yɛbɛtumi aka sɛ Onyankopɔn Mmara no, Yesu antoto no ase koraa, na ɔtuu nkurɔfo fo sɛ wɔn nso nnya obuo mma Mmara no. Ɔkaa mpo sɛ: “Obiara a ɔbu mmara nketewa yi mu baako so na ɔkyerɛkyerɛ nnipa sɛ wɔnyɛ saa no, wɔbɛfrɛ no ‘ketewa’ ɔsoro ahennie no mu.” Ná ɔpɛ sɛ ɔkyerɛ sɛ obi yɛ saa a, ɔrennya Ahenni no mu nkɔ. Ɔde toaa so sɛ: “Obiara a ɔdi [Mmara no] soɔ na ɔkyerɛkyerɛ no, wɔbɛfrɛ onii no ‘ɔkɛseɛ’ ɔsoro ahennie no mu.”—Mateo 5:19.
Nneɛma bi a ɛbɛtumi ama obi abu Onyankopɔn Mmara so mpo, Yesu kasa tiae. Yesu twee adwene sii Mmara no baako a ɛka sɛ “nni awu” no so, na afei ɔkaa sɛ: “Obiara a ɔkɔ so ma ne bo fu ne nua no bɛdi fɔ wɔ asɛnniiɛ.” (Mateo 5:21, 22) Sɛ obi kɔ so ma ne bo fu ne yɔnko a, ɛyɛ hu, na ɛbɛtumi mpo ama wadi awu. Enti Yesu kaa biribi de kyerɛɛ sɛ, obi ne ne yɔnko nya asɛm a, ɛsɛ sɛ ɔyere ne ho paa siesie wɔn ntam. Ɔkaa sɛ: “Afei sɛ wode w’akyɛdeɛ reba afɔrebukyia ho na wokae wɔ hɔ sɛ wo nua wɔ biribi tia wo a, gya w’akyɛdeɛ no afɔrebukyia no anim na kɔ; di kan ne wo nua no nkɔsiesie mo ntam, na sɛ wosan ba a, woabɛbɔ w’afɔdeɛ.”—Mateo 5:23, 24.
Ade foforo a ɛtia Mmara no ne awaresɛe. Yesu kaa ho asɛm sɛ: “Motee sɛ wɔkaa sɛ, ‘Nsɛe awareɛ.’ Nanso mese mo sɛ obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu.” (Mateo 5:27, 28) Yesu asɛm no nkyerɛ adwemmɔne a ɛba obi tirim na ɛtwam kɔ, na mmom na ɔreka biribi a obi ‘bɛkɔ so ahwɛ’; ɔsii so dua sɛ ɛyɛ aniberesɛm. Sɛ onii no kɔ so hwɛ a, ɛbɛtumi atwetwe akɔnnɔ bɔne, na sɛ hokwan no bue a, ɛbɛtumi ama wasɛe aware. Dɛn na obi bɛtumi ayɛ de asi ano? Dua a ɛnya wo a ɛbɛwɔ wo no, yɛtu ase. Enti, Yesu kaa sɛ: “Sɛ w’ani nifa reto wo suntidua a, tu na to twene. . . . Sɛ wo nsa nifa reto wo suntidua a, twa na to twene.”—Mateo 5:29, 30.
Yareɛ nti ebinom apene so ma wɔatwa wɔn nan anaa wɔn nsa na ama wɔatumi atena nkwa mu. Enti asɛm a Yesu kae no, ntease wom paa; biribi a ɛhia yɛn paa te sɛ yɛn ani anaa yɛn nsa mpo, ɛbɛyɛ papa sɛ ‘yɛto twene’ na akɔnnɔ bɔne amma yɛn tirim amma yɛankɔdi bɔne. Yesu kyerɛɛ mu sɛ: “Ɛyɛ ma wo sɛ wobɛhwere wo honam akwaa baako sene sɛ wɔbɛto wo nipadua mũ no nyinaa ato Gehenna.” Gehenna yɛ baabi a na wɔhyew wura wɔ Yerusalem afasu no akyi, na wɔde gyinaa hɔ maa ɔsɛe a anidaso biara nnim.
Sɛ obi de ntɔkwa bɛforo yɛn a, Yesu kyerɛ nea ɛsɛ sɛ yɛyɛ. Ɔkaa sɛ: “Mo ne ɔbɔnefoɔ nnni asie; mmom obiara a ɔbɛbɔ w’aso nifa mu no, dane baako no nso ma no.” (Mateo 5:39) Saa asɛm no nkyerɛ sɛ obi bɛtow hyɛ wo ne w’abusua so a, montumi ntete mo ho. Asombɔ na Yesu kaa ho asɛm, na asombɔ nso deɛ ɛnkum, na ɛrentumi nni obi nso dɛm. Mmom wɔde gu nnipa anim ase. Yesu asɛm no kyerɛ sɛ, sɛ obi bɛka wo ntɔkwa a, sɛ w’asom na ɔbɛbɔ oo, sɛ didi na ɔbɛdidi watɛm oo, nyɛ bi ntua ka.
Saa afotuo no, na ɛne Onyankopɔn mmara a ɛse dɔ wo yɔnko sɛ wo ho no hyia. Enti Yesu tuu atiefo no fo sɛ: “Monkɔ so nnɔ mo atamfo na mommɔ mpaeɛ mma wɔn a wɔtaa mo.” Ɔkaa nea enti a saa asɛm no ho hia. Ɔkyerɛɛ mu sɛ: “Na moakyerɛ sɛ moyɛ mo Agya a ɔwɔ soro no mma, ɛfiri sɛ ɔma n’awia pue nnipa bɔne ne nnipa papa so na ɔma nsuo tɔ gu ateneneefoɔ ne abɔnefoɔ so.”—Mateo 5:44, 45.
Yesu bɔɔ saa asɛm no mua sɛ: “Sɛdeɛ mo Agya a ɔwɔ soro no yɛ pɛ no, mo nso monyɛ pɛ saa ara.” (Mateo 5:48) Ɛno nkyerɛ sɛ nnipa bɛtumi ayɛ sɛ Onyankopɔn a bɔne biara nni ne ho no. Nanso sɛ yɛsuasua Onyankopɔn a, yɛbɛtumi adɔ yɛn atamfo mpo. Yesu asɛm yi pue baabi foforo wɔ Bible mu sɛ: “Monkɔ so nhu mmɔbɔ sɛdeɛ mo Agya hunu mmɔbɔ no.”—Luka 6:36.
MPAEBƆ NE ONYANKOPƆN MU AHOTOSO HO HIA
Yesu toaa asɛm no so sɛ: “Monhwɛ yie na moanyɛ mo tenenee wɔ nnipa anim sɛdeɛ wɔbɛhu mo.” Yesu kasa tiaa nyaatwomyɛ, na ɔka too so sɛ: “Sɛ worekɔyɛ adɔeɛ a, nhyɛne totorobɛnto nni w’anim, sɛdeɛ nyaatwomfoɔ no yɛ.” (Mateo 6:1, 2) Sɛ obi rekyɛ ade a, ne papa mu no, ɛsɛ sɛ ɔyɛ no kokoam.
Afei Yesu kaa sɛ: “Sɛ mobɔ mpaeɛ a, monnyɛ sɛ nyaatwomfoɔ no; ɛfiri sɛ wɔpɛ sɛ wɔgyina hyiadan mu ne mmɔnten ntwea so bɔ mpaeɛ sɛdeɛ nnipa bɛhu wɔn.” Ɔtoaa so sɛ: “Sɛ worebɔ mpaeɛ a, kɔ wo pia mu na to wo pono mu bɔ w’Agya a ɔwɔ kokoam no mpaeɛ; ɛno na w’Agya a ɔhwɛ kokoam no bɛtua wo ka.” (Mateo 6:5, 6) Yesu asɛm no nkyerɛ sɛ ɛyɛ mfomso sɛ obi bɛbɔ mpae wɔ nnipa mu, efisɛ ɔno mpo, ɛtɔ da a na ɔbɔ mpae wɔ nnipa mu. Mmom na ɔrekasa tia ne nhwehwɛanimu mpae a nkurɔfo bɔ de hwehwɛ nkamfo.
Ɔka kyerɛɛ nnipakuw no sɛ: “Ntĩ nsɛm korɔ no ara mu nka no mprɛ pii sɛdeɛ amanaman mufoɔ yɛ no; wɔsusu sɛ wɔn nsɛm dodoɔ nti wɔbɛtie wɔn.” (Mateo 6:7) Yesu anka sɛ ɛyɛ mfomso sɛ yɛbɛbɔ asɛm bi ho mpae mpɛn pii. Mmom ɔmpɛ sɛ yɛbɛkyere nsɛm agu yɛn tirim na sɛ yɛrebɔ mpae a yɛaka nsɛm koro no ara “mprɛ pii.” Afei ɔde nhwɛso bi kyerɛɛ kwan a yɛbɛfa so abɔ mpae; ɔkyerɛɛ nneɛma nson a yɛbɛtumi asrɛ wɔ mpaebɔ mu. Ɔkaa sɛ yɛnsrɛ sɛ Onyankopɔn din ho nte, n’Ahenni mmra, na nea ɔpɛ nyɛ hɔ. Enti mmiɛnsa a ɛdi kan no ma yɛhu sɛ Onyankopɔn na ɛsɛ sɛ ɔdi yɛn so, na ɛma yɛhu nea wabɔ ne tirim sɛ ɔbɛyɛ. Ɛkyerɛ sɛ ɛsɛ sɛ yɛka saa nneɛma mmiɛnsa no ho asɛm wie ansa na yɛabisa nea ɛhia yɛn. Nneɛma a ɛhia yɛn a yɛbɛtumi asrɛ no bi ne nea yɛbɛdi ne bɔne fafiri; yɛbɛtumi nso asrɛ sɛ ɔmmma wɔnnsɔ yɛn nnhwɛ mmmoro yɛn ahoɔden so, na mmom ɔnnye yɛn mfiri ɔbɔnefo no nsam.
Ahonyade nso, ɛsɛ sɛ ɛho hia yɛn sɛn? Yesu ka kyerɛɛ nnipakuw no sɛ: “Monnyae ademudeɛ a mohyehyɛ no asase soɔ no, baabi a nweweboaa ne nnaakyen sɛe no, na akorɔmfoɔ bubu kɔwia.” Yesu ka saa a, ɔdi ka! Efisɛ ademudeɛ anaa ahonyade tumi sɛe. Afei sɛ yɛwɔ bi oo, yɛnni bio oo, ɛnyɛ ɛno na Onyankopɔn hwɛ. Enti Yesu toaa so sɛ: “Monhyehyɛ mo ademudeɛ ɔsoro.” Yɛbɛtumi ayɛ saa a, gye sɛ yɛma Onyankopɔn som hia yɛn sen biribiara. Gyinabea pa a yɛwɔ wɔ Onyankopɔn anim ne daa nkwa a yɛbɛnya daakye no deɛ, onipa biara ntumi nnye mfiri yɛn nsam. Wei ma yɛhu sɛ Yesu asɛm a ɛdi so yi yɛ nokware: “Baabi a w’ademudeɛ wɔ no, ɛhɔ na w’akoma nso wɔ.”—Mateo 6:19-21.
Yesu maa nhwɛso bi de sii asɛm no so dua. Ɔkaa sɛ: “Nipadua kanea ne ani. Enti sɛ w’ani hwɛ tẽẽ a, wo nipadua nyinaa bɛhyerɛn; nanso sɛ w’ani di bɔne akyi a, wo nipadua nyinaa bɛyɛ sum.” (Mateo 6:22, 23) Sɛ obi ani yɛ paa a, ɛbɛtumi ayɛ kanea ama nipadua no, nanso gye sɛ ɔhwɛ tee. Anyɛ saa na ɔde n’ani mmienu hwɛ toa mu a, ɛbɛyɛ asɛm; ɔrenhu sɛnea ɔbɛbɔ ne bra yie. Enti sɛ yɛamfa yɛn adwene ansi Onyankopɔn som so, na yɛde si ahonyade so a, yɛn “nipadua nyinaa bɛyɛ sum,” kyerɛ sɛ yɛbɛyɛ sum ase nnwuma.
Afei Yesu maa nhwɛso bi a ɛka koma paa sɛ: “Obiara ntumi nsom awuranom mmienu; ɛfiri sɛ sɛ wantan baako na wannɔ ɔfoforɔ no a, ɔbɛbata baako ho na wabu ɔfoforɔ no animtia. Montumi nsom Onyankopɔn ne Ahonyadeɛ.”—Mateo 6:24.
Wɔn a na wɔretie Yesu asɛm no, ɛbɛyɛ sɛ na wɔn mu binom adwenem yɛ wɔn naa wɔ ahonyade ho. Enti ɔmaa wɔn awerɛhyem sɛ, sɛ wɔdi kan yɛ Onyankopɔn apɛde a, nea wɔhia remmɔ wɔn. Ɔka kyerɛɛ wɔn sɛ: “Monhwɛ ewiem nnomaa; wɔngu aba na wɔntwa na wɔmmoaboa ano ngu asan so, nanso mo soro Agya ma wɔn aduane.”—Mateo 6:26.
Wuram sukooko a na ebi wɔ bepɔ no so no, dɛn na Yesu kaa wɔ ho? Ɔkaa sɛ: “Solomon animuonyam nyinaa akyi mpo no, wanhyehyɛ ne ho sɛ yeinom mu baako.” Asɛm yi kyerɛ sɛn? “Sɛ Onyankopɔn hyɛ wuram afifideɛ a ɛwɔ hɔ nnɛ na ɔkyena wɔde agu egya mu no atadeɛ a, ɔrenhyɛ mo atadeɛ mmoro so anaa?” (Mateo 6:29, 30) Afei Yesu de afotuo maa sɛ: “Enti monnnwennwene nnka sɛ, ‘Ɛdeɛn na yɛbɛdie?’ anaasɛ, ‘Ɛdeɛn na yɛbɛnom?’ anaasɛ, ‘Ɛdeɛn na yɛbɛhyɛ?’ . . . Mo soro Agya nim sɛ mohia saa nneɛma yi nyinaa. Enti, monkɔ so nhwehwɛ ahennie no ne Onyankopɔn tenenee kane, na ɔde nneɛma a aka yi nyinaa bɛka ho ama mo.”—Mateo 6:31-33.
NEA ƐBƐMA NNIPA ANYA NKWA
Asomafo no ne nnipa a wɔwɔ koma pa no, na wɔpɛ sɛ wɔbɔ wɔn bra sɛnea Onyankopɔn pɛ, nanso na ɛnna fam. Ade baako a ɛmaa ɛyɛɛ den maa wɔn ne nnipa a na wɔte wɔn mu no. Yɛfa Farisifo no sei a, na wɔtaa kasa tia nkurɔfo, na biribiara a obi bɛyɛ no, wɔnya ho asɛm ka. Enti Yesu tuu n’atiefo no fo sɛ: “Monnyae atɛn a mobu nkurɔfoɔ no na wɔammu mo atɛn; atɛn a mobuo no, ɛno ara na wɔbɛbu mo; susukoraa a mode susu ma nkurɔfoɔ no, wɔde bɛsusu ama mo.”—Mateo 7:1, 2.
Yesu maa mfatoho bi a ɛma yɛhu sɛ, sɛ obi di Farisifo no akyi a, ɛyɛ hu paa. Ɔkaa sɛ: “Onifirani bɛtumi akyerɛ onifirani kwan anaa? Anka wɔn mmienu nyinaa nkɔtɔ amena mu?” Ɛnde sɛn na na ɛsɛ sɛ Yesu atiefo no nso bu nkurɔfo? Ɛnsɛ sɛ wɔbu wɔn yɔnko nnipa atɛn, efisɛ wɔyɛ saa a, ɛyɛ bɔne kɛse. Ɔbisaa wɔn sɛ: “Wobɛyɛ dɛn atumi aka akyerɛ wo nua sɛ: ‘Me nua, ma menyi ntɛtɛ a ɛda w’ani soɔ yi mma wo,’ berɛ a wonhunu mpuna a ɛda wo ara w’ani soɔ? Nyaatwomni! Di kan yi wo ara w’ani so mpuna no, na wobɛhunu sɛdeɛ wobɛyi ntɛtɛ a ɛda wo nua ani soɔ no.”—Luka 6:39-42.
Wei nso nkyerɛ sɛ, sɛ asuafo no reka asɛmpa no na sɛ wɔde wɔn ani to fam hwehwɛ nnipa a wɔwɔ asɛm no ho komapa a, wɔabu atɛn. Yesu ka kyerɛɛ wɔn sɛ: “Mommfa akronkronneɛ mmma nkraman, na monnto mo nhwenneɛ nngu mprako anim.” (Mateo 7:6) Nokware a ɛwɔ Onyankopɔn Asɛm mu som bo te sɛ nhwenneɛ. Enti sɛ ebinom yɛ wɔn ade te sɛ mmoa na wɔkyerɛ sɛ wɔmpɛ nokware no a, ɛnde na ɛsɛ sɛ asuafo no gya wɔn hɔ na wɔkɔhwehwɛ wɔn a wɔbɛtie.
Yesu san baa mpaebɔ so kaa sɛ ɛnsɛ sɛ obiara toto no ase koraa. Ɔkaa sɛ: “Monkɔ so mmisa, na wɔde bɛma mo.” Yesu sii so dua sɛ Onyankopɔn tie mpaebɔ; ɔbisaa sɛ: “Mo mu hwan koraa na ne ba bisa no paanoo a ɔde boɔ bɛma no? . . . Enti sɛ mo a moyɛ abɔnefoɔ mpo nim sɛdeɛ moma mo mma akyɛdeɛ pa a, hwɛ mprɛ dodoɔ ara a mo Agya a ɔwɔ soro no de nnepa bɛma wɔn a wɔbisa no no!”—Mateo 7:7-11.
Afei Yesu hyɛɛ mmara bi a ɛsɛ sɛ obiara de yɛ adwuma. Ɔkaa sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” Yɛn nso, sɛ yɛne afoforo redi a, yɛbɛtumi de Yesu afotuo yi ayɛ adwuma. Nanso ne yɛ nna fam; Yesu asɛm a ɛdi so no ma yɛhu saa. Ɛka sɛ: “Momfa ɛpono teateaa no mu; ɛfiri sɛ ɛkwan a ɛsõ na ɛtrɛ no kɔ ɔsɛeɛ mu, na nnipa bebree na wɔnam so rekɔ mu; nanso ɛpono teateaa ne ɛkwan hihiaa no ne deɛ ɛkɔ nkwa mu, na nnipa kakraa bi na wɔhunu.”—Mateo 7:12-14.
Ná ebinom adwene nyinaa ne sɛ wɔbɛtwe asuafo no afiri nkwa kwan no so, enti Yesu bɔɔ asuafo no kɔkɔ sɛ: “Monhwɛ yie atorɔ adiyifoɔ ho, na wɔhyehyɛ nnwan nwoma ba mo nkyɛn, nanso wɔn mu deɛ wɔyɛ mpataku adufudepɛfoɔ.” (Mateo 7:15) Yesu kyerɛɛ mu sɛ, yɛde dua aba na ɛhu sɛ ɛyɛ dua pa anaa dua bɔne. Saa na nnipa nso te; sɛ obi yɛ atoro diyifo a, yɛde ne nkyerɛkyerɛ ne ne nneyɛe na ɛhu. Yesu toaa so kyerɛɛ mu sɛ ɛnyɛ ano kɛkɛ na yɛde yɛ ne suani, na mmom ɛsɛ sɛ yɛtu ho anammɔn nso. Wɔn a wɔka sɛ Yesu ne wɔn Wura nanso wɔnyɛ Onyankopɔn apɛde no nso ɛ? Yesu kaa wɔn ho asɛm sɛ: “Mɛpae mu aka akyerɛ wɔn sɛ: Mennim mo da! Momfiri me so nkɔ, mo a moyɛ mmaratodeɛ.”—Mateo 7:23.
Asɛm a Yesu de wiee ne Bepɔ so Asɛnka no ne sɛ: “Obiara a ɔte me nsɛm yi na ɔyɛ no, wɔde no bɛtoto ɔbadwemma bi a ɔsii ne fie sii ɔbotan soɔ ho. Na nsuo tɔeɛ na ɛyiriiɛ, na mframa bɔ bɛbɔɔ fie no, nanso ammu, ɛfiri sɛ na wato asi ɔbotan so.” (Mateo 7:24, 25) Ɛyɛɛ dɛn na dan no ammu? Nea enti a ammu ne sɛ, “ɔtutuu fam kɔɔ akyiri na ɔtoo fapem wɔ botan” so. (Luka 6:48) Enti sɛ yɛtie Yesu nkyerɛkyerɛ a, na ɛnsae. Ɛsɛ sɛ yɛyere yɛn ho de ‘yɛ adwuma.’
Nea ɔtie Yesu “nsɛm” na “ɔnyɛ no” nso ɛ? Ɔno deɛ, “wɔde no bɛtoto ɔkwasea bi a ɔsii ne fie sii anwea soɔ ho.” (Mateo 7:26) Sɛ nsuo tɔ na ɛyiri, na mframa bɔ a, ɛdan no bɛbubu pasaa.
Sɛnea Yesu kyerɛkyerɛɛ wɔ bepɔ no so no maa nnipakuw no ho dwirii wɔn paa. Ɔkyerɛkyerɛɛ wɔn te sɛ obi a ɔwɔ tumi, na ɛnyɛ sɛ nyamesom mpanimfoɔ no. Wɔn a wɔtiee Yesu no, ɛbɛyɛ sɛ wɔn mu pii bɛyɛɛ n’asuafo.


text:
Adesua 8: Abran wɔ Asase So
SƐ OBI nam reba wo nkyɛn na ne tenten pem ɔdan atifi a, anka dɛn na wubesusuw? Saa nipa no bɛyɛ ɔbran ankasa! Bere bi a atwam no na abran wɔ asase so ankasa. Bible kyerɛ sɛ na wɔn agyanom yɛ abɔfo a wofi soro. Na ɛbɛyɛ dɛn na aba saa?
Kae sɛ na ɔbɔfo bɔne Satan gu so redi nsɛmmɔne. Na ɔrebɔ mmɔden mpo sɛ ɔbɛma Onyankopɔn abɔfo ayɛ bɔne. Bere bi akyi no abɔfo yi mu binom fii ase tiee Satan. Wogyaee adwuma a Onyankopɔn wɔ ma wɔn ɔsoro no. Wɔbaa asase so bɛyɛɛ wɔn ho te sɛ nnipa. Wunim nea enti?
Bible se nea enti ne sɛ Onyankopɔn mma yi huu mmea a wɔn ho yɛ fɛ wɔ asase so na wɔpɛe sɛ wɔne wɔn bɛtra. Enti wɔbaa asase so bɛwarewaree wɔn. Bible se eyi yɛ bɔne efisɛ Onyankopɔn yɛɛ abɔfo ma wɔatra ɔsoro.
Bere a abɔfo no ne wɔn yerenom wowoe no, na ɛsono saa mmofra yi. Mfiase no ebia na wɔnyɛ soronko pii. Nanso wɔkɔɔ so nyin bɛyɛɛ akɛse, na wonyaa ahoɔden kɛse, kosi sɛ wɔbɛyɛɛ abran.
Ná nnipa bran yi nye. Na esiane sɛ na wɔyɛ akɛse na wɔwɔ ahoɔden nti, wɔhaw nkurɔfo. Wɔbɔɔ mmɔden sɛ wɔbɛma obiara adi nsɛmmɔne te sɛ wɔn.
Na Henok awu, nanso na onipa biako wɔ asase so a oye. Na wɔfrɛ saa nipa yi Noa. Ɔyɛɛ nea Onyankopɔn pɛ sɛ ɔyɛ bere nyinaa.
Da koro Onyankopɔn ka kyerɛɛ Noa sɛ bere adu sɛ ɔsɛe nnipa abɔnefo nyinaa. Nanso na Onyankopɔn begye Noa, ne fifo, ne mmoa no pii nkwa. Ma yɛnhwɛ sɛnea Onyankopɔn yɛɛ eyi.
Genesis 6:1-8; Yuda 6.
Nsɛmmisa
- Bere a Onyankopɔn abɔfo no bi tiee Satan no, dɛn na ɛbae?
- Ɛyɛɛ dɛn na abɔfo no bi gyaee adwuma a na wɔyɛ wɔ soro no baa asase so?
- Adɛn nti na ɛyɛ bɔne sɛ abɔfo no baa asase so bɛyɛɛ wɔn ho te sɛ nnipa?
- Dɛn na ɛmaa abɔfo mma no yɛɛ soronko?
- Sɛnea wutumi hu wɔ mfonini no mu no, dɛn na abɔfo mma no yɛe bere a wɔbɛyɛɛ abran no?
- Henok wu akyi no, onipa pa bɛn na ɔtraa asase so, na adɛn nti na Onyankopɔn pɛɛ n’asɛm?
Nsɛmmisa foforo
- Kenkan Genesis 6:1-8.
Dɛn na Genesis 6:6 da no adi fa sɛnea yɛn abrabɔ betumi ama Yehowa ani gye anaa ne werɛ ahow ho? (Dw. 78:40, 41; Mmeb. 27:11)
- Kenkan Yuda 6.
Ɔkwan bɛn so na abɔfo a “wɔankora wɔn panyinni” wɔ Noa bere so no ma yehu sɛ ehia sɛ yɛyɛ ahwɛyiye nnɛ? (1 Kor. 3:5-9; 2 Pet. 2:4, 9, 10)


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 35:1-16
35 Elihu toaa ne nsɛm no so sɛ:2 “Eyi na wubu no trenee no?Woka sɛ, ‘Meteɛ sen Onyankopɔn.’+3 Ampa ara woka sɛ, ‘Mfaso bɛn na wunya?+Mfaso bɛn na ɛwɔ so sen sɛ anka mɛyɛ bɔne?’+4 Mɛma wo mmuae,Wo ne wo nnamfo+ a wɔka wo ho no.5 Ma w’ani so hwɛ ɔsoro,+Hwɛ omununkum+ sɛ ɛkorɔn sen wo koraa.6 Sɛ woyɛ bɔne a, dɛn na woyɛ tia no?+Na sɛ w’atuatew dɔɔso a, dɛn na ɛyɛ no?7 Sɛ woyɛ nea ɛteɛ a, dɛn na ɛde ma no,Na dɛn na onya fi wo nsam?+8 Onipa te sɛ wo na w’amumɔyɛ betumi atia no,+Na sɛ woyɛ adetrenee a, onipa desani mmom na woyɛ ma no.+9 Nhyɛso bebrebe nti wɔteɛm hwehwɛ mmoa;+Nnipa akɛse basa nti wosu hwehwɛ mmoa.+10 Nanso wɔn mu biara nka sɛ, ‘Ɛhe na Onyankopɔn, me Bɔfo Kɛse no wɔ,+Nea ɔma wɔto nnwom anadwo no?’+11 Ɔno na ɔkyerɛkyerɛ+ yɛn sen asase so mmoa,+Na ɔma yehu nyansa sen wim nnomaa.12 Wɔteɛm, nanso ommua,+Nnebɔneyɛfo ahantan nti.+13 Efisɛ nkontompo de, Onyankopɔn ntie,+Na ade nyinaa so Tumfoɔ no nhwɛ.+14 Na sɛ woka sɛ wunhu no a, ɛnde obebu wo dɛn!+Asɛm no da n’anim, enti twɛn no ara.+15 Ɔmmɛtwee asõ n’abufuw mu,+Enti ɔmfaa n’adwene nkɔɔ kasa hunu no so.+16 Hiob bue n’ano kwa;Ɔkeka nsɛm pii kɛkɛ a nimdeɛ nnim.”+


text:
Wususuw sɛ Woaba Wiase Pɛn Anaa?
“Kɔ a yɛkɔ san ba no de, ɛyɛ nokware paa, na ɛyɛ ampa nso sɛ awufo mu na ateasefo fi ba, na awufo akra de, ɛte hɔ daa.”—PLATO, HELANI NYANSAPƐFO A ƆTENAA ASE BƐYƐ MFE 2,500 NI. “SOCRATES” ASƐM NA ƆFA KAE.
“Ɔkra biara nni hɔ a ɛnhyɛ nipadua mu, nanso ɔkra nyɛ nipadua. Enti sɛ ɛnhyɛ nipadua biako mu a, na ɛhyɛ foforo mu; efi nipadua biako mu a na ɛkɔ foforo mu.”—GIORDANO BRUNO, ITALINI NYANSAPƐFO A ƆTENAA ASE BƐBORO MFE 400 NI.
“Owu biara nni hɔ: onipa yɛ ne ho te sɛ nea wawu . . . na wakopue baabi foforo koraa a osi pi si ta, na ogyina mpomma mu hwɛ nea ɛrekɔ so.”—RALPH WALDO EMERSON, AMERIKA ANWENSƐM KYERƐWFO A ƆTENAA ASE BƐYƐ MFE 200 NI.
ƐYƐ a wutumi bisa wo ho sɛ woyɛ onipa bɛn? Wote nka sɛ woaba wiase pɛn anaa? Ɛnyɛ wo nkutoo na wote nka saa. Efi tete na nnipa a wofi mmaa nyinaa abisa saa nsɛm no. Ɛho mmuae a nkurɔfo rehwehwɛ no ama ebinom abenya adwene sɛ onipa wu a ɔsan ba bio. Nea wɔrekyerɛ ne sɛ, sɛ obi wu a, “ɔkra” bi a enwu da fi ne mu kɔ baabi ma wɔwo no foforo, na otumi kɔ san ba mprenu anaa mprɛnsa, na otumi bɛyɛ onipa, aboa anaa dua mpo.
Ebinom wɔ hɔ a, saa ntease no tɔ asom ma wɔn, nanso yɛbɛyɛ dɛn ahu sɛ saa nsɛm no yɛ nokware? Dɛn na Onyankopɔn Asɛm Bible wɔ ka wɔ asɛm no ho? Nanso asɛmmisa a ehia sɛ yesusuw ho paa ne sɛ, Ɛhe na saa adwene no fi bae?
Adwene a Ɛne sɛ Obi Wu a Ɔsan Ba Bio no Fi He?
Wɔkyekyee tete Babilon kurow no bɛboro mfe 2,000 ansa na wɔrewo Kristo, na abakɔsɛm akyerɛwfo ne nhomanimfo bi kyerɛ sɛ, saa kurow no mufo na wofii ase kyerɛkyerɛe sɛ nnipa kra nwu. Morris Jastrow, Jr. kae wɔ ne nhoma bi mu sɛ: Adwene a ɛne sɛ onipa wu a na onwui no, “egyee Babilon nyamekyerɛfo adwene paa.” Ɔkyerɛkyerɛɛ mu sɛ na Babilonfo no te nka sɛ “owu yɛ akwantu a ɛde nnipa kɔ asetena foforo mu. Yetumi hu sɛ na ɛyɛ den ma wɔn paa sɛ wobegye atom sɛ wobefi nkwa mu korakora a wɔntena ase bio, na ɛno na ɛkɔfaa saa nkyerɛkyerɛ no bae sɛ onipa wu a ɔsan ba bio.”—The Religion of Babylonia and Assyria.
Ɔkra ho nkyerɛkyerɛ a efii ase wɔ tete Babilon a ɛne sɛ obi wu a ne kra kɔ baabi foforo ma wɔsan wo no bio no, efii ase trɛw kɔɔ wiase afanan nyinaa saa bere no. Indiafo nyansapɛfo de gyidi bi a emu yɛ den bae a wɔfrɛ no Karma; wɔkyerɛ sɛ, sɛ obi wu na wɔsan wo no bio a, ɔbra a ɔbɔe na ɛbɛkyerɛ nipadua ko a ɔbɛsan de aba. Helafo nyansapɛfo a wɔwɔ tumi nso nyaa gyidi sɛ obi wu a wɔsan wo no bio, na wɔmaa nnipa bebree nso gye dii.
Yɛn bere yi so no, nnipa a wɔabenya saa gyidi no wɔ Europe ne Amerika no adɔɔso. Nnipa a wɔagye din ne mmabun pii ani abegye Asiafo som ne wɔn amammerɛ ho. Ɛnnɛ, wɔayeyɛ nhoma ne Intanɛt dwumadibea pii a ɛma nkurɔfo hwehwɛ asetena a wɔkyerɛ sɛ na wɔwom ansa na wɔresan awo wɔn. Ade biako a seesei nkurɔfo pii reyɛ wɔ aman bebree so ne sɛ, wɔfa kwan bi so de hwehwɛ sɛnea na wɔte ansa na wɔresan awo wɔn. Wɔyɛ biribi a ɛma ɛyɛ te sɛ nea wɔrenya anisoadehu, na ɛma wɔte nka sɛ wɔatena ase pɛn; wɔyɛ saa na ama wɔanya wɔn apɔwmuden ne wɔn suban ho ntease bi.
Ɛyɛ Ampa sɛ Obi Wu a Ɔsan Ba Bio?
Ɛwom, gyidi a ɛne sɛ obi wu a, ɔsan ba bio no fi tete, nanso ɛsɛ sɛ yenya asɛmmisa a ɛho hia paa yi ho mmuae: Enti saa asɛm no yɛ nokware? Kristofo nso, ɛsɛ sɛ wohu sɛ saa gyidi no ne Kristofo nkyerɛkyerɛ a efi Bible mu no hyia anaa. (Yohane 17:17) Yɛn Bɔfo Yehowa Nyankopɔn na ɔma yɛn nkwa, na ɔno na “oyi ahintasɛm adi,” enti ɔma yehu nkwa ne owu ho nsɛm bi a nnipa nnim. Yebetumi anya ahotoso sɛ nsɛmmisa a ɛfa owu ne nkwa ho no, n’Asɛm Bible no bɛma yɛanya ho mmuae.—Daniel 2:28; Asomafo Nnwuma 17:28.
Sɛ yɛtɔ yɛn bo sua Bible no a, yebetumi ahu Onyankopɔn adwene wɔ asɛm no ho. Ɛho nhwɛso ne sɛ, bere a Adam ne Hawa yɛɛ asoɔden tiaa Onyankopɔn no, asɛm a ɔka kyerɛɛ Adam no, wɔakyerɛw wɔ Genesis 3:19. Onyankopɔn kae sɛ: “W’anim fifiri mu na wubedidi kosi sɛ wobɛsan akɔ dɔte mu, efisɛ emu na woyii wo fii. Woyɛ dɔte na dɔte mu na wobɛsan akɔ.” Dɔte na ɔde bɔɔ Adam. Bere a owui no, ɔsan kɔɔ dɔte mu. Asɛm a Onyankopɔn kae wɔ asɛm no ho no, emu da hɔ. Nea ɛkyerɛ ne sɛ obi wu a, wɔnsan nwo no bio sɛ onipa foforo na mmom ofi nkwa mu koraa. * Yenni ahohuru bere mu a, na yɛwɔ awɔw bere mu; ɛnyɛ osutɔbere a, na ɛyɛ ɔpɛ bere; hann nni hɔ a, esum na ɛwɔ hɔ; saa ara na sɛ yenni nkwa mu a, na yɛawu. Nea ɛwom ara ne sɛ, onipa wu a na wawu! Asɛm yi ntɔ asom anaa?
Ɛnde ɛbɛyɛ sɛ biribi foforo na ɛma ɛyɛ ebinom sɛ wɔatena ase pɛn. Nnipa nneyɛe ne sɛnea adwene no yɛ adwuma no, yennya ntee ase nwiei, na sɛnea nnuru a yɛnom ne nneɛma a yɛafa mu wɔ asetena mu nya yɛn so tumi no, ɛno nso yɛntee ase yiye. Nneɛma pii na egu nnipa adwene mu, enti sɛ yɛso dae anaa yɛn adwene kyerɛ yɛn sɛ biribi asi a, etumi yɛ yɛn sɛ asi ampa. Ɛtɔ mmere bi a, ahonhommɔne tumi yi nneɛma bi kyerɛ yɛn ma yɛte nka sɛ biribi asi bere a biribiara nsii.—1 Samuel 28:7-19.
Onipa biara mpɛ sɛ owu, na ne daakye nso hia no. Ɛyɛɛ dɛn na yenyaa saa atenka no? Bible ka Ɔbɔadeɛ no ho asɛm sɛ: “Ɔde bere a enni awiei ahyɛ wɔn komam.” (Ɔsɛnkafo 3:11) Enti nnipa komam de, wɔmpɛ sɛ wowu.
Sɛ yɛn Bɔfo Yehowa Nyankopɔn de ahyɛ nnipa komam sɛ wɔntena ase daa a, ɛnde na yebetumi aka sɛ ɔbɛkyerɛ yɛn nea yɛbɛyɛ a yɛbɛtena ase daa. Bible ka sɛ Ɔbɔadeɛ no atirimpɔw a ɛho hia ne sɛ obehyira nnipa asoɔmmerɛfo ma wɔanya daa nkwa wɔ asase so paradise. Honhom kaa odwontofo Ɔhene Dawid ma ɔkae sɛ: “Treneefo benya asase no adi, na wɔatena so daapem.” (Dwom 37:29) Bible nkyerɛkyerɛ titiriw biako a ɛbata Onyankopɔn atirimpɔw ho denneennen ne awufo sɔre.—Asomafo Nnwuma 24:15; 1 Korintofo 15:16-19.
Owusɔre—Ɛno Ne Anidaso a Ɛwɔ Hɔ Ma Awufo
Nnipa baawɔtwe na Bible ka sɛ wonyanee wɔn baa nkwa mu bio maa afoforo hui. * Ɛyɛ owusɔre na saafo no nyae, na ɛnyɛ sɛ wɔsan woo wɔn foforo baa wiase. Bere a wonyanee wɔn no, wɔn abusuafo ne wɔn nnamfo hui sɛ ɛyɛ wɔn na wɔanyan wɔn no. Wɔn mu biara nni hɔ a n’abusuafo kɔɔ baabi kɔhwehwɛɛ mmofra a wɔawo wɔn foforo mu sɛ ebia wɔn busuani no kra akɔhyɛ abofra a wɔawo no foforo bi mu anaa.—Yohane 11:43-45.
Onyankopɔn Asɛm ma yenya awerɛhyem sɛ, ɛrenkyɛ ɔde wiase foforo bɛba abesi wiase bɔne yi ananmu, na nnipa a wɔawuwu no mu dodow no ara benyan afi awufo mu aba nkwa mu bio. (2 Petro 3:13, 14) Yehowa Nyankopɔn de, awerɛfi nni ne ho; ɔsoro nsoromma mpo, ɔkae ne nyinaa din, enti nnipa ɔpepem pii a wɔatena ase pɛn no, seesei ɔkae wɔn ho biribiara. (Dwom 147:4; Adiyisɛm 20:13) Obenyan awo ntoatoaso pii aba wiase foforo no mu ama obiara atumi ahu ne nana nananom nyinaa. Anigyesɛm bɛn ara ni!
^ nky. 13 Sɛ wopɛ nsɛm pii a, hwɛ asɛm a wɔato din “Ɛhe na Awufo Wɔ?”; ɛwɔ Dɛn na Bible Kyerɛkyerɛ Ankasa? nhoma no ti 6. Yehowa Adansefo na wotintimii.
^ nky. 18 Owusɔre awotwe no wɔ 1 Ahene 17:17-24; 2 Ahene 4:32-37; 13:20, 21; Luka 7:11-17; 8:40-56; Yohane 11:38-44; Asomafo Nnwuma 9:36-42; 20:7-12. Sɛ wokenkan saa nsɛm yi a, wubehu sɛ wonyanee wɔn nyinaa maa nnipa pii hui. Nea ɛto so akron no yɛ Yesu Kristo wusɔre.—Yohane 20:1-18..


text:
Pentekoste da
1Petenkoste da no dui no, na asuafo no nyinaa ahyia wɔ faako. 2 Amonom hɔ ara, nne bi te sɛ ahum a ɛretu fi soro bae bɛhyɛɛ ofi a na wɔwɔ mu no ma. 3 Ogya a ɛredɛw a ɛte sɛ tɛkrɛma besisii wɔn so mmaako mmaako. 4 Honhom Kronkron no hyɛɛ wɔn nyinaa ma ma wɔkaa kasa foforo.
5 Saa bere no na Yudafo bi a wɔfɛre Nyame fi mmeaemmeae aba Yerusalem. 6 Wɔtee nea ɛrekɔ so no, wɔbɔɔ twi behyiae, na ɛyɛɛ wɔn nwonwa ne ahodwiriw, efisɛ, obiara tee sɛ wɔreka ne kasa.
7 Enti wobisae se, “Na saa nnipa yi a wɔrekasa yi nyɛ Galileafo anaa? 8 Na adɛn nti na yɛte sɛ wɔreka Onyankopɔn anwonwadwuma ho asɛm wɔ yɛn a yɛyɛ 9 Partifo, Medifo ne Elamfo, ne wɔn a wɔte Mesopotamia ne Yudea ne Kapadokia, Ponto, Asia, 10 Frigia ne Pamfilia, Misraim ne Libia fa a ɛfa Kirene ne ahɔho a wɔfi Roma, Yudafo ne wɔn a wɔasakra aba Yudasom mu, 11 Kretafo ne Arabifo mu biara kasa mu yi?”
12 Wɔde ahodwiriw bisae se, “Eyi ase ne dɛn?”
13 Afoforo nso dii wɔn ho fɛw se, “Saa nnipa yi abobow nsa.”
Petro kasa kyerɛ dɔm no
14 Petro ne asomafo dubaako no sɔre gyinaa hɔ na ɔkasaa denneenen kyerɛɛ nnipa no se, “Me nuanom Yudafo ne mo a mote Yerusalem nyinaa, muntie asɛm a mereka yi. 15 Saa nnipa yi mmobow nsa sɛnea mususuw no, efisɛ, ade nnya nkyee a ɛsɛ sɛ obi nom nsa bow. 16 Asɛm a asi yi na odiyifo Yoel hyɛɛ ho nkɔm se, 17 ‘Onyankopɔn kae se, nna a edi akyiri no, mehwie me Honhom Kronkron no magu nnipa nyinaa so. Mo mmammarima ne mo mmammea bɛhyɛ nkɔm, ama mo mmerante nso ahu anisoade. Na mo mpanyin nso asoso adae. 18 Saa mmere no mu no, mehwie me Honhom Kronkron no agu me nkoa ne me mfenaa mpo so ama wɔahyɛ nkɔm. 19 Mede mogya ne ogya ne wusiw kumɔnn bɛyɛ anwonwade ne nsɛnkyerɛnne wɔ ɔsoro ne asase so. 20 Ansa na Awurade da kɛse no bɛba no, owia beduru sum na ɔsram nso ayɛ sɛ mogya. 21 Na obiara a ɔbɛbɔ Awurade din no benya nkwa.’
22 “Israelfo, muntie! Yesu Nasaretni no yɛ ɔbarima bi a ne dwuma kronkron a obedii no daa adi wɔ tumi ne anwonwade ne nsɛnkyerɛnne a Onyannkopɔn nam no so yɛe a mo ankasa di ho adanse no mu. 23 Onyakopɔn ankasa fi ne pɛ ne ne nhumu mu sii no gyinae se wobeyi Yesu ama mo nanso mode no maa nnebɔneyɛfo ma wɔbɔɔ no asɛnnua mu kum no. 24 Nanso Onyankopɔn nyanee no fii owu mu ma oyii no fii owuyaw mu, efisɛ, owu antumi anni ne so.
25 “Asɛm a Dawid ka faa ne ho ne sɛ, ‘Mihu Awurade wɔ m’ani so daa nyinaa; ɔwɔ me nifa nti biribiara ntumi nhaw me.
26 “Eyi nti, me kra ani gye na anigye hyɛ me nsɛm ma. Na anidaso mu na mɛtena ase.
27 “Efisɛ, wo Nyankopɔn, wurennyaw me awufo mu. Na woremma wo somfo pa mporɔw.
28 “Woakyerɛ me nkwagye kwan na wobɛma m’ani agye wɔ w’anim’.
29 “Anuanom, ɛsɛ sɛ meda m’adwene adi pefee wɔ yɛn panyin Dawid ho. Owui na wosiee no, na ne da da so wɔ hɔ besi nnɛ. 30 Na ɔyɛ odiyifo a onim bɔ bi a Onyankopɔn ahyɛ no no. Onyankopɔn hyɛɛ bɔ bi sɛ ɔbɛyɛ Dawid aseni bi ɔhene sɛnea Dawid yɛ ɔhene no ara pɛ. 31 Dawid huu nea Onyankopɔn rebɛyɛ no, ɔkasa faa owusɔre a ɛfa Agyenkwa no ho se, ‘Wɔannyaw no amma asaman, ne honam amporɔw.’ 32 Onyankopɔn anyan saa Yesu yi afi owu mu, na yɛn nyinaa yɛ saa asɛm yi ho adansefo.
33 “Wɔahyɛ no anuonyam de no akɔtena Onyankopɔn nifa so ma ne nsa aka Honhom Kronkron no a Agya no hyɛɛ no ɛho bɔ no; ɛno na wahwie agu yɛn so a ɛho nsɛnkyerɛnne na muhu na mote yi.
34 “Dawid ankasa de, wankɔ soro na mmom ɔkae se, ‘Awurade ka kyerɛɛ me wura se tena me nsa nifa so ha, 35 kosi sɛ mede w’atamfo bɛyɛ wo nan ntiaso.’
36 “Ɛsɛ sɛ nnipa a wɔwɔ Israel nyinaa hu sɛ, mo na mobɔɔ saa Yesu yi a Onyankopɔn ayɛ no Awurade ne Agyenkwa no asɛnnua mu.”
37 Bere a nnipa no tee saa asɛm yi no ɛhaw wɔn yiye. Enti wobisaa Petro ne asomafo a aka no se, “Anuanom, dɛn na yɛnyɛ?”
38 Petro ka kyerɛɛ wɔn se, “Monsakra mo adwene na momma wɔmmɔ mo asu wɔ Yesu Kristo din mu sɛnea ɛbɛyɛ a wɔde mo bɔne befiri mo na moanya Onyankopɔn akyɛde a ɛyɛ Honhom Kronkron no. 39 Onyankopɔn hyɛɛ Honhom Kronkron yi ho bɔ maa mo ne mo mma ne wɔn a wɔtete akyirikyiri ne wɔn a Awurade, yɛn Nyankopɔn bɛfrɛ wɔn aba ne nkyɛn no nyinaa.”
40 Petro kaa nsɛm bebree kyerɛɛ wɔn se, “Munnye mo ho mfi asotwe a ɛreba saa nnebɔneyɛfo yi so no mu.” 41 Wɔn mu dodow no ara gyee asɛm no dii ma wɔbɔɔ wɔn asu. Saa da no, nnipa bɛyɛ mpensa na wɔbɛkaa gyidifo no ho. 42 Daa na wɔde wɔn adagyew nyinaa sua asomafo no nkyerɛkyerɛ. Wɔne wɔn nyaa ayɔnkofa, hyia bubuu abodoo ne wɔn bɔɔ mpae.
Asafo no asetena
43 Asomafo no yɛɛ anwonwade ahorow bebree maa obiara a ohui no ho dwiriw no.
44 Gyidifo no nyinaa kɔɔ so tenaa ase sɛ nnipa koro na wɔkyekyɛɛ wɔn ahode mu momaa wɔn ho wɔn ho. 45 Wɔtɔn wɔn ahode kyekyɛɛ sika a wonya fii mu no maa wɔn ho wɔn ho sɛnea ɛho hia obiara. 46 Daa na wɔbɔ mu hyia wɔ asɔredan mu de anigye ne koma pa bɔ mu didi wɔ wɔn afi mu, kamfo Onyakopɔn, nya anuonyam wɔ nnipa anim. 47 Da biara na Awurade de wɔn a ogye wɔn nkwa no bɛka wɔn ho.


text:
Nnwom 139 Nkwa Asem (NA-TWI)
Onyankopɔn nyansa ne ne hwɛ
139 Awurade, woahwehwɛ me mu na woahu me. 2 Wunim biribiara a meyɛ; wuhu me nsusuwii nyinaa fi akyirikyiri. 3 Sɛ mereyɛ adwuma a, wuhu; sɛ merehome nso a, saa ara. Wunim m’ahokeka nyinaa. 4 Ansa na mebue m’ano akasa no, na wunim asɛm a mɛka. 5 Woatwa me ho ahyia. Wonam wo tumi so bɔ me ho ban.
6 Me ho adwene a wowɔ no du akyiri. Ɛboro m’adwene so. 7 Ɛhe na metumi aguan wo mafa? Ɛhe na metumi aguan afi w’anim mafa? 8 Sɛ meforo soro a, wowɔ hɔ. Na mekɔsɛw me kɛtɛ asaman a, wo ni! 9 Sɛ mefa adekyee ntaban mitu mekɔtena po akyi nohɔ a, 10 ɛhɔ nso na wo nsa bɛkɔ akogya me na wo nifa beso me mu. 11 Na sɛ mise, esum nko mmɛkata me so na me ho hann nnan sum a, 12 esum nso nnuru sum mma wo, na anadwo hran sɛ awia; esum ne hann yɛ wo pɛ.
13 M’akwaa nyinaa wo na wobɔe; wokekaa me sisii anim wɔ me na yam. 14 Mekamfo wo efisɛ, ɛsɛ sɛ wosuro wo; nea woyɛ nyinaa yɛ hu na ɛyɛ nwonwa. Minim ne nyinaa wɔ me koma mu. 15 Bere a wɔreyɛ me nnompe no wɔkeka sisii anim brɛoo wɔ me na yafunu mu. Bere a merenyin dinn wɔ hɔ no, na wunim sɛ mewɔ hɔ; 16 wuhuu me ansa na wɔrewo me. Nna dodow a woatwa ama me no, ansa na ɛrebefiti ase no, na woakyerɛw wɔ wo nhoma mu dedaw.
17 O Onyankopɔn, ɛyɛ den sɛ mehu wo nsusuwii; sɛ ne dodow yɛ ahe! 18 Sɛ mise mɛkan a, ne dodow bɛboro mpoano anhwea. Mesɔre a, meda so ne wo wɔ hɔ.
19 O Onyankopɔn, me pɛ ne sɛ anka wubekum amumɔyɛfo! Me pɛ ne sɛ basabasayɛfo begyaa me haw! 20 Wɔka amumɔyɛsɛm fa wo ho; wɔka bɔne fa wo din ho. 21 O Awurade, mikyi wɔn a wokyi wo na mimmu wɔn a wɔsɔre tia wo no nso. 22 Mikyi wɔn kɔkɔɔkɔ; mefa wɔn sɛ m’atamfo.
23 Hwehwɛ me mu, O Onyankopɔn, na hu m’adwene; sɔ me hwɛ na hu m’adwene. 24 Na hwɛ sɛ amane kwan bi wɔ me hɔ, na gya me kɔ daa kwan so!